Ekainera arte tributu itunduak direla eta bildutakoa - Área de prensa - Bizkaia.eus\nEkainera arte tributu itunduak direla eta bildutakoa\n2021(e)ko uztailaren 13(a) 10:00\nTributu itunduak direla-eta ekainera arte bildutako guztizko metatua 3.630,4 milioi euro da. Zifra hori 2021eko ekitaldirako aurrekontuetako tributu-sarreren guztizko zenbatekoaren % 49,4 da, hain zuzen, 7.341,6 milioi euro.\n2020ko epe berean lortutako zifrarekin (3.012,6 milioi euro) konparatuta, aldea 617,8 milioikoa da, % 20,5ekoa.\n2021eko ekaina arte, zuzeneko zergak direla-eta bildutako guztizko kopurua 1.441,8 milioi euro da. Beraz, % 8,9ko igoera egon da aurreko ekitaldiaren aldean. Kontzeptu nagusien artean, PFEZa % 2,3 igo da, eta sozietateen gaineko zerga % 54,1 hazi da.\n2021eko lehenengo sei hilabetetan, zeharkako zergak direla-eta bildutako guztizko kopurua 1.323,7 milioi euro da. Beraz, % 31,1ko igoera egon da 2020ko aldi beraren aldean. BEZaren urtetik urterako bilakaera % 38,4 da, eta Zerga Berezien artean, hidrokarburoena % 9,1 hazi da, elektrizitatearena % 1,1, eta tabako-laboreena % 11,5 gutxitu da.\nZifra horietan, bai BEZean bai zerga berezietan, kontabilizatuta dago Arabako eta Gipuzkoako foru aldundiekin egindako lehen doikuntza; 254,6 milioi eurokoa izan da.\nTasek eta bestelako sarrerek ekainera arte 26 milioi euroko ekarpena egin dute, hau da, % 38,7ko hazkundea.\nEstatuarekin egindako lehenengo doikuntzan, apirilean egindakoan, Bizkaiak 222,0 milioi euroko sarrerak jaso ditu BEZa dela-eta, eta 127,6 milioi ordaindu, Zerga Bereziak direla-eta.\nSarreren betearazpenen txostena (pdf 77 KB)


Deialdia, izangaien zerrenda bat osatzeko, Udalaren Obra Zerbitzuan zerbitzu anitzetako ofizialaren lanpostuan aldi baterako kontratazioaren bidez aritzeko - Ayuntamiento de Villava / Atarrabiako Udala\nDeialdia, izangaien zerrenda bat osatzeko, Udalaren Obra Zerbitzuan zerbitzu anitzetako ofizialaren lanpostuan aldi baterako kontratazioaren bidez aritzeko\nEskabideak aurkezteko epea hamabost egun naturalekoa izango da, deialdi hau Nafarroako Aldizkari Ofizialean argitaratu eta biharamunetik hasita.\nHautapen prozesuan parte hartu nahi dutenek eskabidea aurkeztu beharko dute Atarrabiako Udaleko Erregistro Orokorrean, bertara agertuta edo bere egoitza elektronikoaren bitartez, edo Herri Administrazioen Araubide Juridikoari eta Administrazio Prozedura Erkideari buruzko azaroaren 20ko 30/1992 Legearen 38.4 artikuluan aipatzen diren tokietako edozeinetan.\nDeialdian parte hartzeko eskabidea I. eranskineko ereduaren araberakoa izango da eta harekin batera honako agiri hauek aurkeztu beharko dira:\n–Nortasun agiri nazionalaren fotokopia konpultsatua, edo izangaiaren nortasuna frogatzen duen beste agiri ofizial baliokideren batena.\n–Deialdian parte hartzeko eskubidea ematen duen titulu akademikoaren fotokopia konpultsatua.\n–Indarrean den C motako gidabaimenaren fotokopia konpultsatua.\n–Euskara merezimendu gisa baloratzea nahi dutenek, euskararen ezagutza frogatzen duen tituluaren fotokopia konpultsatua ere aurkeztu beharko dute.\nEuskararen ezagutza maila frogatu ahalko da izangaiak hizkuntza mailaren proba bat gaindituta, eta interesdunek hautaketa prozesuan parte hartzeko eskabidea aurkezten dutenean eskatu beharko dute proba hori egitea.


Sestaoko Udala - 24 proposamen onartu dira aurrekontu parte-hartzaileen prozesuaren amaierako fasean\n24 proposamen onartu dira aurrekontu parte-hartzaileen prozesuaren amaierako fasean\nUdala | Partehartzea\nProposamenak herritarren artean bozkatuko dira maiatzaren 20an Las Llanas Udal Pilotalekuan\nAurrekontu parte-hartzaileen programa bere azken txanpan sartu da onartu diren 24 proposamenak argitaratuta eta horiek herritarren artean bozkatuko dira maiatzaren 20an Las Llanas Udal Pilotalekuan.\nUdal zerbitzu teknikoek apirilean zehar aztertu dituzte herritarrek egindako 273 ekarpenak eta egindako proposamenekin azken aukeraketa bat egin du bideragarritasun teknikoa, juridikoa eta ekonomikoa kontuan hartuta.\nAukeraketa egiteko zenbait oinarrizko irizpide hartu dira, hala nola, proposamenen kopuruak Udalak aurrekontu parte-hartzaileak egiteko bideratutako 175.000 euroko diru-saila ez gainditzea, inbertsioa izatea, 2018ko aurrekontu ekitaldiaren barruan egikaritzeko aukera izatea, proposatutako jarduketa legezkoa izatea, udalaren eskumenekoa izatea eta etorkizunean bere egintza ezohiko gastuak ez sortzea.\nBaldintza hauek ezarrita, azken proposamenak honako hauek izan dira:\n1- Udal pilotalekua egokitzea emakumeen aldagela jarrita.\n2- Udal hiri-baratzeak sortzea.\n3- Ibilgailu elektrikoentzako batería-kargagailuak.\n4- Kueto Gurutzearen eta Portopin Parkearen artean farolak jarztea.\n5- Doctor Fleming Kalean espaloiak berritzea.\n6- Las Camporras Parkean hiri altzariak aldatzea eta argiztapena hobetzea.\n7- Parkeren bat estali eta umeen jolasak eguneratzea.\n8- Kiroldegiko fitness makinak aldatzea.\n9- Udal liburutegiko altzariak aldatzea.\n10- Bizikleta elektrikoak erostea.\n11- Interes puntuak eta turistikoak sustatzeko APP-ak.\n12- Las Camporras parkeko umeen jolasgunea zabaltzea.\n13- Txakurgunean eraberritzea.\n14- Las Camporras parkean jarduera anitzeko parkea eraikitzea.\n15- Eleizako parkean aisialdi gune bat sortzea.\n16- Kasko plazako pergola estaltzea.\n17- Kuetoko Gizarte Zentroan altzari berriak jartzea.\n18- Umeentzako igerilekua eraikitzea.\n19- Kiroldegietako aldagelak egokitzea.\n20- Txabarri kalean hondakinak batzeko buzoiak kentzea.\n21- Doctor Ferran kaleko espaloiak egokitzea.\n22- Hiru Kontseiluen Plazan komisaldegia jartzea.\n23- Sotera de la Mier kaleko espaloiak konpontzea.\n24- Helduentzako kirol makinak Markonzaga parkean.\nHerritarren arteko bozketak ezarriko du proiektuak egiteko hurrenkera Udalak programa hau burutzeko ezarritako 175.000 euroko kopurua agortu arte. Bozketa maiatzaren 20an, igandea, izango da Las Llanas Udal Pilotalekuan, 10:00etatik 20:00etara. Bozketan, 2018ko apirilaren 30a aurretik Sestaon erroldatuta dauden 16 urtetik gorako herritar guztiek parte hartu ahal izango dute.\nBozketa eguna ohiko hauteskunde egun baten antzera burutuko da, hau da, bozka emateko eskubidea dutenen errolda ofiziala egongo da eta bozkatzeko, herritarrek agiri balioduna aurkeztu beharko dute prozesuaren baliagarritasuna bermatuko duten Sestaoko Udaleko funtzionarioen aurrean. Botoa balioduna izan dadin, 23 finalisten arteko proposamen bakarra markatu ahal izango da.\nDatozen egunotan Udalak liburuxka bat bidaliko du etxe guztietara bozketa eguneko dinamika azalduz. Bozketa eguneko emaitzak maiatzaren 29ko Osoko Bilkuran aurkeztuko dira Udalbatzak onar ditzan.


TEKNOLOGIA » Axalko\nAXALKO EGURREZKO BIZIKLETAREN TEKNOLOGIA\nEgurrak, naturan aurkitzen diren beste materialek bezalaxe, espezialiazio eta konplexutasun maila altua du. Bere barneko egiturari begiratuz gero luzetara orientatutako hodi sorta beha dezakegu, ondorengo osagaiekin:.\n-LIGNINA biopolimeroak horma zelularrari zurruntasuna ematen dio, hormigoiarena baino handiagoa den 2.400kg/cm2ko konpresio-erresistentziarekin.\n-ZELULOSA zuntzek helize itxuran kiribildutako egitura erregularra osatzen dute horma zelularrean, altzairuarena baino handiagoa den 10.000kg/cm2ko trakzio-erresistentzia eskeiniz.\nBi elementu hauek pisu eta erresistentzia arteko erlazio bikaina eskaintzen dute eta merkatuko material berriak (composites, epoxy, zuntzak) naturan eskura dugun teknologia hau kopiatzen saiatzen dira.\nAxalko bizikletaren diseinuak, edozein egitura konplexuren diseinuak bezala, koadroak jasango dituen indar ezberdinen ikerketa sakona egitera behartu gaitu.\nBezeroaren ezaugarri fisikoak kontuan hartzen dira (garaiera eta pisua) koadroak izango dituen neurriak zehazteko.\nHau prozesuaren zati garrantzitsu bat da, egurrak dituen begiak aurkitu eta baztertuz eta zuntzik zuzenenak dituzten oholak aukeratuz.\nKoadroa osatuko duten egur xaflak 0,5 eta 2,5mm bitarteko lodiera izan behar dute.\nPauso delikatu honetan Axalko taldearen esperientzia nahitaezkoa da aukeratutako egur xaflekin monokaskoa modu egokian gauzatzeko.\nLandare zuntz desberdinen nahasketa eta orientazio egokiaren bidez puntu bakoitzean jasan beharreko indarrei aurre egiteko erresistentziarik egokiena lortzen du teknologia honek, Makilla garatzea ahalbidetuz.


Kinestesia: mugimenduaren logika - «Occam Delta» (Eliane Radigue) - Eliane Radigue, Yannick Guédon, Julia Eckhardt, Emmanuel Holterbach | Tabakalera - Donostia / San Sebastián\nHasiera Kultur proiektua Kinestesia: mugimenduaren logika «Occam Delta» (Eliane Radigue)\nError loading XML StartTag: invalid element name Specification mandate value for attribute delta Opening and ending tag mismatch: Occam line 19 and titulo expected '>' Opening and ending tag mismatch: titulos line 19 and actividad Opening and ending tag mismatch: actividad line 15 and resultado Premature end of data in tag resultado line 12\nEliane Radiguek, hasiera batean, Los Angelesko Historia Naturalaren Museoan kasualitatez ikusitako horma-irudi handi batetik hartu zuen pieza honen ideia, 1973an. Horma-irudi hark “uhin elektromagnetikoen espektroa” irudikatzen zuen, uhin-luzera neurgarri handienetik txikieneraino. Espektro zabal horren barruan, bada tarte txiki bat pixka bat 100 Hz-ren azpitik eta 10 KHz-ren gainetik doana eta Lur planetan bizi diren zenbait espezieren entzumen-organoek «soinu» bihurtu dutena.\nAurrerago, ikusi zuen paralelismo interesgarriak zeudela Gilen Ockhamgoari buruz egin zituen hausnarketa batzuen eta haren tratatu ezagunaren artean: «Ockham-en labana» Haren hitzetan, eta labur esanda: «Zenbat eta errazago, hobe». Adierazpen hori artista eta sortzaile ugarik erabili eta egokitu dute.\nAzkenik, ozeano mitiko baten existentziari buruz irakurritako zientzia fikziozko istorio baten urruneko oroitzapen bat etorri zitzaion. Izenburua baino ez zitzaion gelditu buruan grabatuta: «Occamen labana». Horrek justifikatzen du zergatik aukeratu zuen grafia hori. Gainera, badirudi Ozeanoak, bere olatu ugariekin, aukera ematen digula modu sinbolikoan ondulazio bibrakorren espektro nahiko zabal batekin harremanetan egoteko, itsaso zabaleko olatu handietatik hasi eta udako egun polit bateko olatutxo apartsuetaraino. Horrela azaltzen da proiektuaren «egitura» orokorra.\nLan-eredua «irudi» ilustratu batean oinarritzen da, zeina solo bakoitzean irudikatzen baita. Musikari bakoitza bere «irudi» propioak gidatzen du. Hori da benetako oinarria, eta oinarri horrek hitzei eta oroitzapenei komunikazio-sistema bat ezartzen uzten die pieza garatzen den bitartean. Prozesu instintibo eta intuitibo horrek gidatzen gaitu musikaren benetako esentziara. Hainbat eta hainbat solok zein boluntariok nahiko dute esperientzia partekatu honetan esku hartu. Haiek dira «iturri» bihurtzen direnak.\nOccam IV biolarako\nOccam XXII ahotserako\nOccam river XIX biola eta ahotserako\nObra elektronikoa: Trilogie de la Mort (2.zatia). "Kailasha". 56:08\nMusikariak: Julia Eckhardt, Yannick Guédon, Emmanuel Holterbach.\nMusikagilea: Eliane Radigue\nOsteguna, 2018ko ekainak 28 - 19:00\nKonpositore, abeslaria eta interpretea


Teledonosti - Wikipedia, entziklopedia askea.\nUlia eraikina, Zuatzu Enpresa Parkea\nTeledonosti (Donostia erdigunea)\n43°17′50″N 2°00′27″W / 43.29722°N 2.00750°W / 43.29722; -2.00750\nLTD, Satelitea eta Kablea\nTeledonosti (aurretik La 10 Teledonosti) 1994an Donostian sortu zen telebista katea zen. Errotaburu auzoaren aldameneko Zuatzu Enpresa Parkean zegoen Ulia eraikineko bere instalazioetatik emititzen zuen. Donostia eta inguruetako udalerrietan ikusi ohi zen, halere beranduago LTDari esker Gipuzkoa osoan ere ikus zitekeen. 2020 urtean Teledonostik bere jarduera eten zuen.\nVocento espainiar hedabide taldearen barnean zegoen.\nTeledonostiren webgunea (Gaztelaniaz)\nOrriaren azken aldaketa: 19 abendua 2020, 22:20.


Ainhoa Barbarin preso politiko urretxuarrari bigarren gradua eman diote - Otamotz : Otamotz\nAinhoa Barbarin preso politiko urretxuarrari bigarren gradua eman diote\nHamabost urte espetxean egin eta gero, Ainhoa Barbarin preso politiko urretxuarrari bigarren gradua eman berri diote. Egun preso dagoen Valencia III-Picassent espetxeko Tratamendu Batzordea, Barbarini bigarren gradua ematearen aldekoa zen, baina Espetxeen Instituzioetako Idazkaritza Orokorrak ukatu egin zion gradu aldaketa hori. Barbarinen abokatuak helegitea jarri zuen orduan, Espetxe Zaintzarako Epaitegi Integralean, eta honek onartu egin du preso urretxuarraren eskaera. Sortuko Presoen Batzordeak azaldu duenez, azken auto horrekin, Ainhoa Barbarin 2. graduko preso izatera pasako da, eta espetxetik irteteko baimen arruntak eskatzeko aukera izango du, nahiz eta iturri beraren arabera, beste kontu bat den baimen horiek emango dizkioten edo ez. Dagoeneko 42 euskal preso politiko dira bigarren gradura aldatzea lortu dutenak, eta horietatik 25 Euskal Herrira gerturatu dituzte, besteak beste Villabona (Asturias) eta Logroñoko espetxeetara, gehienez ere 250 kilometroko distantziara. Hamalautik bi, bigarren graduan Egun hamalau preso politiko goierritar daude Espainiako kartzeletan sakabanatuta. Ainhoa Barbarin izango da 2. gradua lortu duen bigarren goierritarra, aurrez Mikel Otegi itsasondoarrari ere eman baitzioten. Gainontzeko 12 presoek, gradu aldaketa eskatu badute ere, ez dute baiezko erantzunik lortu eta lehen graduan jarraitzen dute. Beste formula bat erabili dute Idoia Mendizabal ordiziarraren kasuan, 100.2 artikulua edo ‘malgutasun printzipioa’ aplikatuta. Sortuko Preso Batzordearen ustez ordea, “trikimailu legal bat besterik ez da, bigarren graduan behar luketen presoak lehen graduan” mantentzen jarraitzeko.\nGaztetxea txukunduko dute, auzolanean\nIparragirreri buruzko ekimenak hasi dituzte berriz, bisita gidatuarekin


1. 1940-1968 lapurtera-nafarrera poesia ir eg 1956 0003\n3. 1969-1990 euskara batua ikasliburuak oihenart taldea 0120\n- Barazki eta labore: garau (granum), zekale (secale), tipula, baba biper, lili / lore (Lilium / florem), lino, kalamu, kardu....\n4. 1969-1990 euskara batua ikasliburuak nz/bbb1 0142\n- Familia honetakoak dira ere: kamamila, txikoria, garduak...\n5. 1969-1990 sailkatu gabeak egunkariak egin 1988 0001\n6. 1969-1990 sailkatu gabeak astekari eta hamaboskariak hemen 1987 0001\nKardoak hirugiharrarekin eta gratinatuak\nKardoak oso ondo garbitu eta egosten jarri.\n8. 1969-1990 sailkatu gabeak astekari eta hamaboskariak hemen 1987 0001\nBehin karduak egosi eta gero, hirugiharre frijitua bota gainera eta ondoren bexamela.\n9. 1991> euskara batua haur-/gazte-literatura h. bernaola 00082\nBeste ume batek gardu ximel baten lorea hartu eta Esanzaken mandoari buztan azpian sartu zion.\n10. 1991> euskara batua saiakera-liburuak e. de miguel 0041\nBi barietate hauek eta barietate tipikoak parasitatutako garduak desberdinak izaten dira.


â€œMUSIKA SORTU, NAHASI ETA ZABALTZEKO APLIKAZIOAKâ€� IKASTAROA\n" Etxe honetan" bildumak irabazi du 13. Etxepare Saria\nAintzane Usandizaga Lopezek eta Asier Iturralde Gonzalez de Alaizak irabazi dute aurtengo Etxepare Saria " Etxe honetan" lanarekin. Guztira 23 lan aurkeztu dira, Nafarroako 22 Entitatek, Galtzagorri Elkartearen, Pamiela argitaletxearen eta Nafarroako Gobernuaren laguntzarekin antolatzen duten sari honetan.\nIÃ‘AKI ARREGI BEKA\nIñaki Arregi beka sortu du UEMAk udalerri euskaldunen garapena aztertzeko helburuarekin, eta zabalik da lehen deialdirako lanak aurkezteko epea. Proposamenak aurkezteko azken eguna 2019ko uztailaren 24a da.\nLanak UEMAren Aulestiko bulegoan aurkeztuko dira: Donibane enparantza 1, 48.3800 Aulesti- Bizkaia\nNafarroako Gobernuak euskara ikasteko helduendako banakako laguntzen deialdia onetsi du\nLaguntzak emanen dira euskara ikasteko ikastaroengatik eginiko ordainketetarako. Ikastaro horietarako matrikulek, betiere, 2018ko azaroaren 1aren ondoren eginak beharko dute, eta ikastaroek amaituta beharko dute 2019ko irailaren 30ean.\nLeitzako udako tailerretarako eta haur txokorako IZEN-EMATEA ireki da\nMatrikula egiteko epea maiatzaren 24tik 31ra izanen da. Horretarako 012ra deitu behar da.\nELAIDE berria martxan da\nAbian da ELAIDE berria, euskara ikasi nahi dutenen eta euskara ikasleen txokoa. Euskara bizitzeko eta gehiago ezagutzeko tresna berria, Nafarroako Udal euskara zerbitzuok euskara ikasleen eskura jartzen duguna.


Iñigo Lezertua gidoilari mutrikuarrak jasoko du Berdel Aipamena - Lea-Artibai eta Mutrikuko Hitza : Lea-Artibai eta Mutrikuko Hitza\nIñigo Lezertua gidoilari mutrikuarrak jasoko du Berdel Aipamena\nBerdel Egunaren atarian, bihar [martxoak 23], 20:00etan, Berdel Aipamen saria banatuko da Mutrikuko udaletxeko areto nagusian. Aurten, Iñigo Lezertua gidoilari mutrikuarra bihurtuko da sari banaketako protagonista, “herria ezagutzera emateko egin duen saiakeragatik”. Izan ere, Mutrikuko eskabetxerak oinarri hartuta egindako Eskamak kentzen telesaileko lanari esker jasoko du sari preziatua Jose Angel Lizardi alkatearen eskutik. “Saioa hemen Mutrikun kokatzen da, eta horrekin batera, herriko irudiak asko zabaldu dira. Berak egindako ahalegin hori saritu nahiko genuke”, nabarmendu dute sari emaileek. Saria jaso aurretik, HITZAk gidoilari mutrikuarra eta Eskamak kentzen telesaileko sortzailea elkarrizketatu du, telesaila grabatu duten tokietako batean. Mutrikuar modura, zuretzat zer suposatzen du sari honek? Jendeak telesaila gustuko duela jakitea, eta lan horren aitormen modura sari hau jasotzeak, ilusio handia egiten dit. Eskerrak eman nahi diet nirekin gogoratu diren herriko danei.\nIñigo Lezertua, Mutrikuko portuan\nMutriku ezagutzera egindako ahaleginatik jasoko duzu saria. Telesail bat egiterako orduan, dena negoziatu behar izaten da, baina hasieratik argi nuen telesaila Mutrikun grabatu behar zela. Baldintza bakarra hori jarri nuen. Kontatzen dugun istorioa, gainera, ez da ulertzen edonon. Bai edo bai, hemen izan behar zuen. Itsasoari eta ohiturei ondo lotuta dagoen istorio bat kontatu nahi genuen, eta horretarako, Mutriku aukeratu genuen. Bertako lekurik tradizionaletak aukeratu ditugu grabaketarako. Intxirrixa parean, esaterako, garai batean baleak hona ekartzen ziren, kofradia ere hor dago, eta arrain lojak eta eskabetxerak ere bertan zeuden. Telesaila arrakasta izaten ari da. Zer deritzozu? Kontuan eduki behar da Eskamak kentzen telesail txikia dela, baina bere tamaina txikian xarma berezia du, eta horrek publikoa bereganatu duela uste dut. Telesaila ofizioari, lurrari eta euskal identitateari oso errotuta dago, eta modu batera edo bestera, itsas munduan dauden andreen izpiritua imitatzera heldu gara, eta askotan, fikzioak errealitatea gainditu duela esango nuke. Telesaila nahikoa arrakasta edukitzen ari da, eta beste kate batzuetarako egokitzea ere aztertzen ari dira. Hemendik gutxira, Cannes-ko (Frantzia) jaialdira goaz, eta gure produktuen artean, Eskamak kentzen ere eramango dugu, produktu berezi modura.


Bayonne, hobekien bizi den Frantziako bigarren hiria - Tour Magazine\nGeo aldizkariarentzat, Annecyren ondoren, Pays Basqueko hiriburua da hobekien bizi den Frantziako hiria. Horretarako, 34.837 udalerriren arteko sailkapena egin da, INSEEk edo estatuko erakundeek 2020an argitaratutako 183 irizpide objektiboren arabera.\nZer egin behar duzu Bayonnen?\nEuskal Herriko hiri enblematiko honek gastronomiarekin, adeitasunarekin eta benetakotasunarekin liluratu du bisitaria. Pays Basque-n pentsatzen dugunean, Frantziako hego-mendebaldean, berehala burura etortzen zaizkigun bi hiri, Biarritz eta Baiona. Lehenengoa oso chic gisa hartzen bada, bigarrenak benetakotasunari eutsi dio. Baionak ez du gourmet jarduera eta plazer eskasiarik deskubritzeke, helduak zein haurrak asetuko dituztenak. Euskal Herriko kulturari omenaldia eginez, hiri gotortu hau aberatsa da milaka urteko ondarean eta benetako bizimoduan. Jarraitu gidari!\nEzagutu Baionako Sainte-Marie katedrala\n1258an sute batek suntsitutako katedral erromaniko baten gainean altxatuz, Sainte-Marie de Bayonne katedralak bere estilo gotikoa baieztatzen du, XIV. mendeko bere margoei eta bere beirateei esker, Chartresen estiloan. Katedralerako sarrera doakoa da eta barrualdea bisitatzea merezi du.\nVieux-Bayonneren bihotzean paseatzen\nVieux-Bayonnek artea eta historia maite dituztenak erakartzen ditu. Ubide zaharrak, sotoak, Quai Jaureguiberry eta rue de la Plachotte, harresietan kokatutako Bayonnaisko etxe tradizionalak aurkituko ditu, eraikin erlijioso asko aipatu gabe.\nLasaitu zaitez lorategi botanikoan\nBaionako lorategi botanikoak erlaxatzera gonbidatzen du, baina baita landare iraunkorrak aurkitzera ere. Karpadun uraren, ur-jauzien eta zubi gorri ospetsuaren ezaugarriak dira parke xarmangarri honen balio erantsietako batzuk. Lorategi botanikoa apirilaren erdialdetik urriaren erdialdera arte dago irekita eta sarrera doakoa da.\nIkasi Euskal Museoan\nBaiona bisitatzean, funtsezkoa da euskal kultura gehiago ezagutzea. Euskal Museoak eta Baionako historiak euskal ondarea eta kultura modu atseginean zeharkatzen ditu. 1924tik Dagourette etxean kokatua, XX. mende hasierako artelanen bilduma garrantzitsu bat biltzen du museoak.\nUtzi tentatzen tour gourmet batengatik\nBaiona hiria bere zaporeengatik da ezaguna. Urdaiazpikoarekin edo bonboiekin, hiriko artisau onenak ezagutuko dituzu tour gourmet batean. Euskal Herriko toki paregabeen artean Pierre Ibaialde kontserba lantegia edo txokolate tailerra daude.\nSaint-Andréko elizarekin zabiltza\nPetit-Bayonnen kokatua, Saint-André eliza, hiriko monumentu historikorik nabarmenetako bat da. Eliza hau, estilo neogotikokoa, Sainte-Marie-ko katedrala baino berriagoa da, baina, kanpotik zein barrutik, bere kolore eta ezohiko Gurutzeko Estazioak dituen arkitektura gaindiezina du.\nPiraguismo hawaiiarra Adour eta Niven\nApiriletik azarora, hawaiiar kanoa tradizional bat alokatu eta Adour eta Nivetik bidaiatu daiteke. Jarduera hau ezin hobea da familientzat eta uretako kirol leunak gustuko dituztenentzat. Alokatzeko eta ibilbidea egiteko formulak 30 eta 125 euro artekoak dira.


Iratiko oihana: Sustanziaren misteriotsuaren kasu harrigarria\nSustanziaren misteriotsuaren kasu harrigarria\nAzaroaren lehenengo egunetan Mendilatz (Aezkoa ibarra, Nafarroa)erreserbatik gertu nindoala, holako bi sustanzi arraroarekin topo egin nuen.\nEz zuten usainik, gorputza bazuten, eta ukitzean itsaskor xamarra zen. Ez zegoen lurrari lotuta inondik.\nArgazkia inguruko naturan jakintsu batzuei bidali nien, eta nahiz eta teoria ezberdinak izan, ez zuen ematen horietako bat guztiz asmatzen zuela.\nSustantzia artifizial batetaz mintzatu zen, bainan hango tokietan ez zuen hagitz normala iruditzen, gainera, kimiko usainik batere ez.\nGorotz motaren bat omen zela , zerbait likatsu jan ondoren, igel arraultzak (oraindik ez daude) edo mihuraren haziak, baina seguruaski ez zuen horrenbeste gorputza izanen.\nBertze batzuk erran zuten akaso onddo mota arraro bat izaten ahal zela. Kasu honetan egia da oso antzekoak ere ba daudela., adibidez Myxarium nucleatum edo Exidia thuretiana motakoak.\nHolakoren bat hemen ikusten ahal duzue:\nHonako hau bitxia da, duela ia 200 urte holako onddoa meteorito baten erorketarekin lotu bait zen!:\nHala ere, ez dut uste berez ez bata ez bestea izanen denik, nahiz eta seguruaski onddo bat izan.\nEz zen garatzen adar baten gainean edo hondakin batean.\nNorbaitek bere iritzia emanen ba zidan eskertuko nioke, inguruan dugun natura harrigarria hobeki ezagutzeko.\nNahi ezkero, blogean zerbait erraten ahal duzue edo honat idatzi:\n2012ko Abenduaren 1ean\nDuela gutti Javier, Ultzama parke mikologikoaren expertoa, agian tremelliaceae familiko onddo bat izaten ahal zela erran zidan, bainan ez zekiela seguru argazki baten bidez.\nPublicado por Koldo Villalba en 9:31\nEtiquetas: gauza bitxiak\nIratiko ohianaren azken koloreak eta...ez erosi he...


Industriak itxi eta hipermerkatuak ireki • ZUZEU\nIndustriak itxi eta hipermerkatuak ireki –\nNire etxetik hamar minutura, autoz, badago industrialde bat non supermerkatu kate batek bere denda handi-mandi horietako bat ireki berri duen. Goiz eta arratsaldez ateak zabalik, eguerdiko etenik gabe.\nNik ez dut oso ondo ulertzen zergatik autoz joan beharra eskatzen duen hipermerkatu batek ateak ireki ditzakeen, inguruko poligonoko enpresek itxi egin behar duten artean. Ulertu dezaket janari-edaritako dendak ireki ahal izatea, beharrezko direlakoan, baina, nik esango nuke, premiazkoak liratekeela, izatekotan, kale-bazterreko edo herriko plaza inguruko denda txikiak, eta ez autoz joan beharreko biltegi galantak. Agindua ez al da ba ahalik eta dendarik hurrenenera joan eta ziztu bizian etxera bueltatzea?\nNorbaitek azaldu beharko liguke zergatik den premiazkoagoa herritik kanpoko hipermerkatuak zabalik mantentzea, munduan zehar makina-erremintak erosten dizkiguten bezeroak atenditzea baino. Baten batek esan beharko liguke zergatik uste duen lanean jarraitzeko gertu leudekeen industria-buruei ez zaien euren langileen osasuna ardura. Eta, irekita jarraitzen duten hipermerkatuen nagusiei, ordea, bai.\nPandemia dela-eta, seguru gero, Espainiako Gobernuak Osasun-sektoreko ikerle, mediku eta profesionalekin kontatu duela. Zergatik ekonomia erreala geldiarazi aurretik ez du industria-sektoreko adituekin beste horrenbeste egin? Presaka eta harrapataka, orduz kanpo eta igande-gauez, industriak ixtea erabaki zuten agintariek, esango al ligukete zenbat lanpostu sortarazi duten eurek, euren bizitza profesionalean? Behar bada, batere ez.\nEta, etxera itzuliz, nik badut susmoa Euskadin enpresak ixteko zabaldu den grina errazaren arrazoi nagusia industriarekiko jarrera uzkurra dela.\nHala ere, gure euskal ongizatea, txikia edo handia, dena delakoa, industriari zor diogu. Eta zerbait egin behar dugun bakoitzean industriaren bizkar egiten badugu, gureak laster egingo du, eta betiko.\nAhoa betetzen zaigu lelo borobilez: “Izan zirelako gara eta garelako izango dira”. Bai, baina gero, industriak itxi eta hipermerkatuak, ireki.


Batzar Nagusiek ezezkoa eman diote hondartzetako sorospen-zerbitzua kudeatzeko bost udalek egindako eskaerari - Orio - Karkara.eus\nKarkara 2019-12-04 19:57\nGipuzkoako bost udalerriek hondartzetako zerbitzuak kudeatzeko eskatu diote aldundiari. Eskaera egin dutenen artean daude Getariako, Orioko eta Zumaiako udalak eta Zarauzko Udaleko EH Bilduren zinegotziak.\nAste honetan bertan gutun bat helarazi dute bost udalerrietako alkateek hedabideetara. Idatziaren bitartez aldundiari eskatzen zioten herri horietako hondartzetako sorospen-zerbitzuaren ardura berak hartzea, edo, hala ez den bitartean, gutxienez kostuaren %100a bere gain hartzeko. Proposamena gaur eraman zuten Gipuzkoako Batzar Nagusietara. Zarauzko Udaleko EH Bilduren zinegotziek ere bat egin zuten eskaerarekin.\nSinatzaileen izenean aritu da Getariako alkate Haritz Alberdi. Gogoratu zuen gaur EH Bilduk Batzar Nagusietan egindako eskaera berbera Orio, Mutriku eta Hondarribiko udalbatzarrek ahobatez onartu zutela eta Getaria, Zumaia eta Deban, gehiengoz. “Guztiz arduragabea da gaur EAJk eta PSEk hartu duten erabakia. Ezin da Gipuzkoa ondo gobernatu udalerriei bizkarra emanez, edo okerragoa dena, gure bilera eskaerei ere erantzunik ere eman gabe”, esan du Getariako alkateak.


‘Kodearen Ordua’, informatika eta programazioa etxeko txikientzat\nErmuko Udaleko Toki-Garapen Alorrak herriko gazteenei zientziaren, teknologia berrien eta robotikaren mundua gerturatzeko lanean dihardu, etorkizunean baliagarriak izango diren gaitasunak garatu eta menperatu ditzaten. Hori horrela, urtarrilaren 27an, larunbata, Kodearen Ordua ekimenaren bigarren edizioa antolatu du gure udalerrian. Lehen Hezkuntzako ikasleentzat doako formazio jarduera ludikoa da, eta modu entretenigarri eta arinean informatikako eta programazioko kontzeptuak lantzen dira.\nOmnis tokiko enpresa, Izarra Centreko haztegian kokatzen dena, arduratzen da formazioa eskaintzeaz, teknologiaren dibulgaziorako egiten dituen lanen barne. Omnisek aurretiazko esperientzia du mota honetako ekimenetan; esaterako, abenduaren 9an izandako lehenengo Kodearen Ordua jarduerak arrakasta handia izan zuen herriko neska-mutilen artean. Izan ere, programatzen ikasteak arazoak konpontzeko gaitasunak, logika eta sormena bultzatzen laguntzen du.\nJarduera hau Lehen Hezkuntzako 2. eta 3. mailako ikasleei zuzenduta dago, baina ekimenak familia izaera du, gurasoek euren seme-alabekin batera parte hartzeko eta ikasteko aukera izango baitute. Tailerra urtarrilaren 27an, larunbata, Izarra Centreko bigarren solairuan izango da (Teknotekako ordenagailu gelan), eta bi txandatan banatuko da: lehenengoa 10:00etatik 11:00etara eta bigarrena 11:15etik 12:15era.\nGuztira 12 neska-mutilek parte hartu ahalko dute ekimen honetan. Beraz, interesa duten pertsonek izena eman beharko dute dl@udalermua.net helbide elektronikora mezua idatzita edota 943 17 91 51 telefono zenbakira deituta.\nZer da Kodearen Ordua?\nKodearen Ordua 180 herrialde baino gehiagotako dozenaka milioi ikaslerengana iristen den mugimendu globala da. Mundu osoko edozein pertsonak antolatu dezake Kodearen Ordua. Izan ere, ekimenaren webgunean ordubete inguruko tutorialak topatu daitezke 30 hizkuntza baino gehiagotan. Gainera, neska-mutilentzat erakargarriak diren gaiak izaten dituzte, hala nola, Star Wars, Frozen eta Minecraft.


Ekosistemak by LAIOTZLH5MAILA - Issuu\nLAIOTZ HERRI ESKOLA SEGURA\nZER DA EKOSISTEMA? EKOSISTEMA BATEN ELEMENTUAK EKOSISTEMA MOTAK EKOSISTEMA BATEN OREKA EKOSISTEMAKO ERLAZIOAK: ELIKADURA-ERLAZIOAK: ELIKADURA-KATEAK ETA ELIKADURASAREAK IZAKIEN ARTEKO BESTE ERLAZIOAK IZAKI BIZIDUNEN EGOKITZAPENAK EKOSISTEMAK ETA GIZAKIA EKOSISTEMEN KONTSERBAZIOA\nZER DA EKOSISTEMA? Ekosistema leku batean bizi diren izaki bizidunak, bizileku duten inguru fisikoa eta haien arteko erlazioek osatzen dute. Ekosistemaren osagai guztiak sare baten parte dira, eta hala, osagaietako baten aldaketak gainerakoei ere eragiten die.\nEKOSISTEMAREN ELEMENTUAK • Izaki bizidunak (biozenosia): moneroak, protoktistoak, onddoak, animaliak eta landareak • Ingurune fisikoa (biotopoa): lurzorua, ura, airea, argia, tenperatura, hezetasuna, altitudea, latitudea... • Aurreko bi horien arteko erlazioa\nEKOSISTEMA MOTAK LEHORREKO EKOSISTEMAK: basamortua, oihan tropikala, estepa, baso hostoerorkorra, baso mediterraneoa, taiga. URETAKO EKOSISTEMAK: itsasoa eta ozeanoak, kostako hezeguneak (estuarioak, deltak eta padurak), aintzirak eta urmaelak, ibaiak, lurpeko urak.\nBasamortua Ingurunea: presipitazio gutxi. Gaueko eta eguneko tenperaturen artean alde handiak (egunak oso beroak eta gauak, aldiz, hotzak) Landaretza: oso urria. Kaktusak. Fauna: urria. Narrastiak , eskorpioiak, dromedarioak, gameluak,\nOihan tropikala Ingurunea: Ekuatorearen inguruan. Klima beroa. Prezipitazio ugari urte osoan. Tenperatura altuak. Lurra ez da oso emankorra. Landaretza: Oso ugaria. Hosto handiko landareak, argia hartzeko. Fauna: oso ugaria. Intsektuak, narrastiak, anfibioak, tximinoak...\nZelaiak: estepak eta sabanak Ingurunea: erdi mailako prezipitazioak. Estepetan urtaro batean euriteak dituzte eta besteak lehorrak dira. Klima hotza. Sabanetan ez dago negurik baina bai urtaro lehor eta hezea Landaretza: Sakabanatutako zuhaitzak eta belarrak. Fauna: zaldia, lehoia, ostruka, narrastiak...\nBaso hostoerorkorra (gure ekosistema) Ingurunea: Lur emankorra. Tenperatura epelak eta negu hotzak. Euri asko eta urtaro bat lehorra. Landaretza: batez ere zuhaitzak (pagoa, haritza, gaztainondoak...). Fauna: intsektu, hegazti, basurdeak, oreinak, hartz arrea, otsoak...\nIngurunea: Negu leunak eta uda lehor eta beroa. Prezipitazio gutxi. Landaretza: hosto iraunkorreko zihaitzak (artea...) Fauna: ugaria (otsoa, azeria, basurdea, karraskariak, intsektuak, arranoak...)\nIngurunea: neguak oso hotzak eta udak, berriz oso motzak. Landaretza: koniferoak (pinua, izeia...) Fauna: otsoa, erbi artikoa, altzea, reina...\nIngurunea: goi-mendietako eta artikoetako ingurua. Tenperatura bajuak urte osoan. Landaretza: goroldioa eta likenak. Fauna: elur-oreinak, erbi artikoa, hartz zuria...\nIngurunea: ur gaziko eremu zabalak. Tenperaturetan alde txikiak. Landaretza: azaleko eremuetan (argia heltzen den lekuetan) ugaria eta batez ere kostaldeetan. Fauna: azaleko eremuetan (argia heltzen den lekuetan) ugaria (arrainak, moluskuak, artropodoak...)\nKostaldeko hezeguneak (estuarioak, deltak eta padurak) Ingurunea: ur gaziak eta gezak hartzen dituzten eremuak. Ez dira oso sakonak. Landaretza: lezkak eta ihiak; belarrak eta zuhaizkak. Fauna: oso ugaria (hegaztiak: ahateak eta zangaluzeak; moluskoak eta artropodoak)\nIbaiak Ingurunea: ur gezako masak, mugitzen direnak. Landaretza: algak, zuhaitzak (haltza) eta belarrak. Fauna: arrainak (amurraia), uretako ornogabeak (harrak)...\nIngurunea: ur gezako masa ez oso sakonak. Ur geldiak eta laster gabekoak. Landaretza: algak, partzialki urperatutako landareak. Fauna: arrainak, uretako ornogabeak (barraskiloak)...\nEKOSISTEMA BATEN OREKA Ekosistema bat orekan dago barneko erlazioak egonkorrak badira eta ekosistema horretan dauden bizidunek bizirik iraungo balute. Ekosistema batek oreka gal dezake izaki bizidunetan edo ingurune fisikoan aldaketa bortitz edo ezohikoen bat gertatzen bada.: aldaketa klimatikoa, mendien deforestazioa, kutsadura, adibidea\nEKOSISTEMAKO ERLAZIOAK ELIKADURA ERLAZIOAK Izaki bizidunek elikagaiak behar dituzte mantenugaiak lortzeko. Hauek lortzeko inguruarekin eta beste izaki bizidun batzukin erlazionatzen dira elika-erlazioak sortuz. Ekosistema batean elika-kate bat baino gehiago aurkitzen dugu: elika-sareak. Ekosistemako izakiek elika-kateak (kate trofikoa) eta elika-sareak (sare trofikoak) eratzen dituzte. Bi hauek horrela erlazionatuta daude: KATE TROFIKOA\nGezien norantza kontuan hartu!!!\nSARE TROFIKOA EDO ELIKA-SAREA\nSARE TROFIKOA (ibaia)\nEkosistema batean elika-kate bat baino gehiago aurkitzen dugu: elika-sareak. Zer dira hauek: sareak ala kateak? Elika-sare batean elika-kate bat baino gehiago aurki dezakegu.\nElikadura-kate batean hiru maila hauek bereizten dira: • Ekoizleak: nutrizio autotrofoa duten izakiak (landareak eta alga batzuk) • Kontsumitzaileak: nutrizio heterotrotrofoa duten izakiak (beste izakiak behar dituzte elikatzeko). • Kontsumitzaile primarioak (belarjaleak): ekoizlez elikatzen dira. • Kontsumitzaile sekundarioak eta terziarioak (haragijaleak eta orojaleak): kontsumitzaile primario edo sekundarioetatik elikatzen dira. Harrapariak eta sarraskijaleak. • Deskonposatzaileak nutrizio heterotrotrofoa duten izakiak (bakterio batzuk eta onddoak): beste izaki bizidun batzuen hondarrak deskonposatuta lortzen dituzte mantenugaiak eta energia)\nELIKA-KATEA Kontsumitzaile sekundarioa Kontsumitzaile primarioa Kontsumitzaile terziarioa ekoizlea\nOnddoak eta bakterioak deskonposatzaileak\nEKOSISTEMAKO ERLAZIOAK IZAKIEN ARTEKO BESTE ERLAZIOAK Izakien arteko beste erlazioak lekua bereganatzeko borrokarekin, ugaltzearekin, babesarekin... lotuta daude. Espezie bereko edo espezie desberdinetakoen artean gerta daitezke. Oinarrizko erlazioak honako hauek dira: â€˘ sinbiosia: mutualismoa, komentsalismoa eta parasitismoa. â€˘ harraparitza, lehiaketa\nMutualismoa: bi espezieen onura dakarren erlazioa. Krokodiloak, jan ostean, ahoa irekitzen du lasai lasai. Euri-txoria hurbiltzen zaio hortz arteko hondakinak jatera eta, bide batez, hortzak garbitzen dizkio. Biek onura ateratzen dute.\nErleek elikatzen diren bitartean polinizazioan laguntzen dute.\nKomentsalismoa: espezie bati onura eta besteari ez onura ez kalterik egiten dion erlazioa. Orkidea zuhaitz gainean hazten da argi gehiago bereganatzeko. Zuhaitzari ez dio eragiten.\nTxoriek beren habia zuhaitzetan egiten dituzte.\nParasitismoa (bizkarroitasuna): Harreman hau onuragarria da izaki bizidunetako batentzat, baina kaltegarria bestearentzat. Eltxoek gure azalaren gainean jarri eta odola zurrupatzen digute beraien tronparekin\nOnddo batzuk gure gorputzeko atal batzuetan kalte egiten digute.\nHarraparitza: animalia batzuk beste batzuk janez bizitzean datzan espeziearteko harremana da Martin arrantzalea\nLehia: Lehia sortzen da bi espeziek behar berdinak dituztenean. Lehiak kaltegarriak dira bi espezieentzat betirako lesioak edota heriotza sortu ahal baitituzte. Tigre arren arteko lehiak lurraldetasunagatik sortzen dira, baita ugaltzeko tigre emeengatik ere.\nIZAKI BIZIDUNEN EGOKITZAPENAK Izaki bizidun bakoitza bere ekosisteman bizitzeko egokituta dago, garatu dituen ezaugarri edo egokitzapenei esker. 4 Animalia haragijaleen ehizarako Egokitzapen anatomikoak organoak (hatzaparrak, (gorputzeko organoen forma) mokoa)berezituak izaten dituzte. 1 Kaktusen hostoak oso txikiak dira, zurtoina, berriz, oso sendoa ura gordetzeko.\n2 Landare batzuk, jan ez ditzaten, arantzak edo zati toxikoak izaten dituzte.\n3 Animalia urtarren itxura berezia da uretan errazago mugitzeko.\n5 Batzuk kolorea aldatzen dute babesteko\nEgokitzapen funtzionalak (Funtzionamendua edo jokabidea) 1 Landareak urtaroetara moldatzen dira: udaberrian loratu, hostoak udazkenean galdu...\n2 Armiarmek sareak egiten dituzte intsektuak harrapatzeko.\n3 Espezie askotako arrek, ugalketa sasoian, kantatu eta dantzatu egiten dute.\nEKOSISTEMAK ETA GIZAKIA Gizakiok munduko ekosistema gehienetan bizi gara, eta gure ekintzek eragina dute ekosistema horietan. Adimena eta zentzua izanik, oso eraginkorrak gara baliabide naturalak kontsumitzen. Gizakion jarduera batzuk arriskuan jartzen dituzte ekosistemak, ingurune fisikoa aldatzen dutelako edo espezie batzuk desagerrarazten dituztelako.\nGaratzeko modu horrek desoreka handiak eragiten ditu ekosisteman eta gure gizartean.\nBaliabide naturalak behar baino gehiago ustiatzen ditugu\nLurraldeak hartu, aldatu eta kutsatzen ditugu.\nBaliabideak gaizki banatzen ditugu.\nHerrialde batzuetan egurra energia-iturri tzat erabiltzen da eta baso-soiltzea areagotzen da.\nEKOSISTEMEN KONTSERBAZIOA: GARAPENA BAI BAINA JASANGARRIA Gaur egungo zein etorkizuneko gizakiek bizirik iraun dezaten ziurtatzen ahalegindu behar dugu: baliabide naturalak zentzuz eta neurriz ustiatu eta natura errespetatuko dugu. Hau lortzeko: 1 Baliabideen kontsumoa murriztea komeni da, berrabiltzea eta berziklatzea.\n2 Baliabide berriztagarriak (agortzen ez direnak)erabili behar ditugu.\n3 Naturgune babestuak sortu behar dira:


- martxoak 05, 2013\nAstebukaera honetan akordatu naiz nola jun ginan lehengusu Oier, oin lankidia dan Harkaitz eta bere lehengusu Anartz, orduan Eibarko KDko iraupen eskiko korrikalarixak laurak, Candanchura. Oier gida baimena atara berrixa izango zan, bota 20bat urte eukiko zitxuala, kuatrolatas gorri haren txoferrak (eta atera kalkulua bestiok!). Urtarrileko lehenengo astia izan leiken, zapatuan Bizkaiako iraupen eskiko txapelketa jokatu genduan, ondoren Oierrenian afaldu eta lo, eta hurrengo egunian Ansora jun ginan, gurekin iraupen eskiko lasterketa taldian aritzen ziran batzuk parte hartzen zaben Ansoko triatloia ikustera.\nEz dakit ordurako Oierrek eginda eukiko zaban Jacako triatloia, ze akordatzen naiz epoka haietan entrenatzen ibili zala, eta ez hori bakarrik, Jacako triatloia bukatu ere egin zabala!!!\nEdozein kasutan, zalantzarik gabe, Ansoko hura izan zan nik estrainekoz triatloi txuri bat ikusi nabanekua. Ondo grabatuta daukat buruan!\n...Kuatrolatasian laurok, Ansoko errepidian gora txirrindularixak animatzen leihatilletatik jausi biharrian... eta ondorengo anekdota ere badaukat buruan. Gazte ginan gazte, eta kotxiak gasolinakin funtzionatzen zabela ohartu ere egin gabe, triatloia bukatu ostian Gardeko errepidetik Erronkari ibaxaruntz ginduazela, gasolinarik gabe geratu ginan. ArakisRacing-ek, triatloia egin ostian, kopaturbuakin ekarri zigun bidoi bat gasolina, eta aurrera jarraitxu ahal izan genduan.\nHarek bai epokak harek!\nGarai haiek buruan, errekonozitu biharra daukat Oierrek sartu zidala lehenik iraupen eskirako zaletasuna, eta ondoren triatloi txuri bat egiteko erronka. Ordutik astebukaera honetara arte hor euki dot triatloi txurixa buruan bueltaka, eta azkenian astruak lerrokatu dira eta egiteko aukera izan dot.\nEsanda bezela, mendi eskixak astebukaera hau lagatzen zidan libre, beraz, ilusio guztiakin Aran eta biok apuntatu ginan triatloira. Sasoiz gaizki ez nintzan allatzen, mendi eskiko probetan nahiko emaitza onak lortzen ari naizelako azken aldixan, baina hemen hiru kirol ezberdin egin bihar dira eta bitan ez naiz oso ondo moldatzen, eta hirugarrenian ez naiz asko aritu, beraz, erronka neukan aurretik.\nLehenik korrika 8km tokatzen ziran Izabako kaletan barrena. Hurrengo bizikleta tokatzen zan, Izaban hartu eta Belagua gainian daguan El Ferial eski pistaraino igo bihar ginan, eta azkenik Iraupen eskiko pistan 3kmtako zirkuituari 3 itzuli eman behar genizkion.\nDe 2013 Martxoa\nAzken orduan Ibonse eta Urbi ere animatu ziran, eta bai animatu ere, eskiatzeko proba bera, 10km iraupen eskixekin egitia erronka bait zan eurentzat!\nHori dela eta, Juan Bronteren ostatuan lo egiteko aukera euki genduan elgoibarko almadieruakin\nIbonek zioen eskiatzen Eskimal teknika erabili bihar omen zabala: Eski-Mal.\nJoe, nik lasai egin nahi nabala, eta oin hortzak estutu biharra euki biharko naban hauen atzetik geratu nahi ez banaban!\nIbon korrika eta bizikletan ikaragarri ondo moldatzen da (eta zer esanik ez igeriketan total inmersion teknikarekin, kar kar kar) eta Urbi bizikletan oso gogor dabil, beraz, norberak bere estrategia nahiko finkatuta zeukan.\nNik beldur harndiena bizikletari nion, udatik hona bi egunetan besterik ez bait naiz ibili, duela bi asteko astelehen eta asteartian. Azken aste hau ere arraroa izan da, ordutik Vallfoscara juteko deskantzatzen ibili nintzan, ondoren proba bertan behera geratu zan, eta hurrengo egunetan Erlon ibili nintzan hemengo elurra aprobetxatzen, eta ondorioz ez nintzan ondo afinatuta jun, korrikan astean behin ibiltzen naizen arren. Esan nahi dot bizikletan edo roleskietan ibili izan banintz konfidantza handiagoarekin joango nintzela triatloira, ze hauek apuntatu direnetik helburua jada ez zen bukatzea!\nHalere, Aranek eta Ionek gomendio oso baliotsuak eman zizkidaten, karrera estrategia, aldaketak prestatu eta abar ondo egiteko.\nBeraz, nere estrategia klarua zan, lehenengo bi kiroletan denbora asko ez nuan galdu behar, eskiko zatixan Ibon eta Urbi aurreratzeko.\nKorrikako Irteera eman zanian Ibonen kerizpea bezela jarri nintzan markatzen. Ez zan mendi eskixan bezelako irteera izan, lehenengo metrotan posizio on bat hartzeko leiha estua egoten baita mendi eskixan, gero aurreratzia oso gaitza izaten da eta. Hemen, gainera, ez nauan aurreko postuetan leihatzeko, eta horrek ere lagunduko zaban egin naban irteera lasaixa egiten.\nLehen km inguruan ondo berotu eta eroso ikusten nintzanez, ibon utzi eta aurrera jutia erabaki naban, pixkat bildurtuta, ia noiz egingo naban plott.\nKorrikako zatixa oso eroso egin naban, bizkor, esperota baino askoz bizkorrago, aurreko taldiak harrapatzen, baina era berian burua hotz mantentzen indarrak gordetzen bizikletarako.\nGomendiuen artian esan zidaten bizikletan talde on bat hartzia klabia zala lautada osua bizkor pasatzeko.\nAldaketan fin ibili nintzala uste izan arren, areriuekiko denbora galdu naban, nik uste plantillak zapatilletatik aldatzen. Bizikletan atera orduko ez nuan inor ikusten, eta zerbait pikatzeko baliatu naban denbora. Aurreko bat harrapatu naban, eta atzetik ere batek harrapatu gintuan. Relebotan jutia hitzartu genduan hirurok. Puff, hori ritmua hartu genduana erreleboka. Txamantxoia jatetxian parian Aro eta beste bat harrapatu genitxuan, eta justo orduan batek pintxau zaban.\nAzken metruak azken arnasak hartzen pasatu ostian hasi zan Belaguara igoera malkartsua. Gora orduko bizpahiruk pasatu ninduten arren, Aro eta beste laguna atzian utzi nitxuan. Nahiko ondo eutsi nion hainbeste bildur ematen zidan zatixari.\nEskixak jantzi eta neretzako zati aproposenian hasi nintzan, baina... bizikletan utzitako iztarrak ez ziran itzultzen! Gainera, hor aurrian dabiltzanak eskiatzen ere primeran moldatzen dira, nere sorpresarako, eta atzetik ikusten nitxuan Aro eta beste fondista batzuk, hauek ere nere aldian primeran eskiatzen, izan ere, azken urtetan patinatzen gutxi ibilita, eta materixala ere zaharkitua daukat zeharo. Aitzakixak aitzaki, eskiatzen ahaztu zitzaidala zirudien, joe iztarrak!!!\nAhal zana in eta bukatu naban lasterketa, oso oso gustora, izan ere aitzakixak jarri arren elurra oso baldintza onetan zauan, bizkorra, gogorra, eta eguraldixa aitzakixarik gabekua tokatu zan. Bizikletako zatixan ere bi ertzak elurrez... ikaragarri politxa\nhelmugan hitzegiten, esan zabenez, historikua izan omen da aurtengua, txakur giroko triatloiak besterik ez zitxuen kontatzen!\nHemen Ibonseren Eskimal teknika\nPentsa Ibon eta Urbirentzat zelako meritua, besteok patinatzen argizariztatutako eskiekin ziztu bizian gidoazen bitartean, hauek eskamadun eskiekin (eskiak motelagoak dira) eta halere, Ibonek domina bat atera zaban!!! Begetarianotan 3.!!!\nAran ere fin ibili zan, lesiotik urtetzen, eta nahi beste entrenatu gabe, gainera gripia pasatu berri, eta halere podiuma zapaltzeko aukera euki zaban, bigarren postua beretzat izan bait zan EAEko kopan.\nHemen Elgoibarko drintina bi garaikurrekin\nArgazkiak Asier Murua Morenorenak, triatlon de invierno fachibuketik aterata.\nAstebukaera honetan, baina, gertatu da beste anekdotarik. Hemen denboretan ikusi dezakezuten bezela,deskalifikatu egin ninduten tranpa egitearren. Hori esplikatzeko bi aukera daude: bata, elgoibarko lehena izateko tranpa egin behar izan nuela, eta bigarrena, atzetik geratu ziren elgoibartarrek epaileak erosi dituztela.\nNere ustez, azken hau izan da, eta epaileeri hauek baino euro bat gehiago ordainduko niela eskaini diet, beraz, espero dut laister sailkapena ondo egongo dela.\nEz, bromak aparte, iraupen eskiko probaren hiru itzulietatik batean ez nindutela ikusi diote (bizkorregi pasatzearren? kar kar kar), eta horregatik deskalifikatu naute.\nBeraz, nere ametsa oraindik bete gabe dagoela dirudi, oraindik triatloi txuri bat bukatu gabe!\nHalere, parte hartu nabala ikusi leike Ainhoak bidalitako lotura honetan Mila esker!! igartzen da entxufia daukagula ETBn!!! Astebukaera honetako Urbik eginiko bideo batekin uzten zaituztet\neta Zu Kirolari saioan, beti bezela fin, eman duten erreportaiarekin. 15 minututik aurrera ikusi leike triatloia\nOier A. 2013(e)ko martxoakren 6(a) 01:17\nJoe Arkaitz, zelako pinta ona ETBko bideuan, txusian bajatzen!!! Zorionak! Ez zara makala! Oin, ez naban pentsatzen kulparik eukiko ote nabanik zure beste bizio honetan... Nik rekuerdo oso politxa daukat Jacako triatloiaz. Belaunekin gaizki nenbilen sasoi hartan, eta korrika egiteak kalte handixa egiten zian, asike lehena eta azkena egin neban, baina gustora. Ondiok akordatzen nago Candanchun, militarretan, bizikletia laga eta eskixak jantzi, eta bolak igo jatazela eta lurrera jauzita ezin altzau egon nintzala denboralian... ja, ja. Gero eskiatzen disfrutau naban, bai horixe, 50 postu inguru aurreratu nituan, atara kontuak! Ja, ja. Sasoi hartan elurra urtian behin ikusitako asko animatzen ziran Eski-mal teknikarekin...\nBueno artista, zorionak beste amets bat betetziagatik eta segi holan!\nmatx 2013(e)ko martxoakren 7(a) 04:52\nJope! ba nik ere daka ar berdina zuen kulpaz! Eta horregatik egin naban triatloia lehengo urtian eta horregatik daukat buruan oraindik triatloi zuri bat egitea. Ze ondo, gainera Izaban... ez da plan txarra.\nGu somporten ibili gara, aspaldiko kontuak ere gogoratzen. Igual hurrengo urterako triatloiakin amesten bebai...\nBiba zuek, Arka, Oier eta atzian ibilitxa ere, arra elikatzen dostazuen danok!\np3 2013(e)ko martxoakren 7(a) 09:18\nMaialen, hartu fetxa kontutan hurrengo urterako, merezi dau, benetan.\nNik ere ahal badot jungo naiz\n#pierra-ri buruzko txioak\nIzarraitzen botatako hautsa


Herri Ixilean — Euskal kultur erakundea\nCazenave abizenaren sustraietara: "Herri ixilean" erakusketaren asmoa Cazenave abizenaren jatorrian oinarritzen da. Gaskoia izanik, Ipar Euskal Herrian hedatua da. Jon Cazenave argazkilari donostiarra Iparraldean barna ibili da eta bidaia honen irudiak, xuri-beltzez, eskaintzen dizkigu. Biarnoan, Salies herriko "Cazenave" auzoan abiaturik, Zuberora joan da Junes Casenave apeza eta euskal idazle jakintsunaren gana. Probintzia honen errealitatea eta ohidurak nolazpait bereganaturik, Nafarroa Beherea eta Lapurdi zeharkatu ditu, abizen bereko pertsona batzuk ezagutuz. Bakardadean ingurumenarekin hizketan, argazkilariak Iparraldearen bizimuina nahi izan du hunkitu. Nolabait "Cazenave" arrotz bat euskaldunen lurrean txertatzea eta Euskal Herriaren parte senditzea lortu du. ''Herri ixilean'', xuri ta beltzezko 30 argazkiz osaturiko erakusketa liluragarria da.\n30 argazki (formatu ezberdinetan, arinak)\nPublikoa : denentza\nAsegurantzaren balorea : 20 000 euro (600 euro argazki bana)\n"Herri ixilean" erakusketa


Muskizko Udala - Muskizko Udalak "slow" sukaldaritzako jardunaldi gastronomiko batzuk abiarazi ditu bertako sukaldari batzuekin batera\nMuskizko Udalak "slow" sukaldaritzako jardunaldi gastronomiko batzuk abiarazi ditu bertako sukaldari batzuekin batera\nMuskizko Udaleko Ingurumen Sailak esparru lokaleko jardunaldi gastronomiko batzuk antolatu ditu, udalerriko auzotarren errezeten bidez, bertako merkataritza sustatzeko eta janari tradizionala berreskuratzeko. “Slow” sukaldaritzako jardunaldiak maiatzean hasiko dira, eta dagoeneko euren platerak aurkeztuko dituzten bederatzi boluntario dauzka Ingurumen Sailak.\nEkimen honek “slow” sukaldaritza ezagutarazi eta sustatu nahi du, “fast food” edo janari lasterraren ordez; izan ere “slow” sukaldaritza da tokiko sukaldaritzaren aberastasun eta ñabardurak aurkitzeko abangoardiako erantzuna. Sukaldaritza joera honek "gastronomia berria" bultzatzen du, kultura eta nortasun adierazletzat hartzen du sukaldaritza, eta elikagaiei lotutako plazera aldarrikatzen du.\nJardunaldi hauetan edozein muskiztarrek hartu ahalko du parte, bai eta udalerriko kuadrilla eta elkarteek ere, betiere baldintza hauek betetzen badituzte: janari tradizionalekoa den plater bat prestatzea, erosketak udalerriko saltokietan egitea, platerak ekonomikoak eta errazak izatea; eta gutxienez 4 laguntzentzat eta gehienez 10 kiderentzat egitea janaria. Platerak leku publiko batean egingo dira, eta horrela, udalerriko edozein bizilagun bertaratu ahal izango da. Horretarako, Muskizko Udaleko Ingurumen Sailak karpa bat, sua eta janariak prestatzeko beharrezko tresnak ipini eta produktuaren kostua bere gain hartuko du.\nParte hartu nahi duten muskiztarrek izen eman beharko dute ingurumena@muskiz.com helbidera idatzita edo Ingurumen Saileko bulegoetara bertaratuta (astelehenetik ostiralera, 09:00etatik 14:00etara). Horretaz gain, ekimen honetan parte hartu nahi duten eta adinarengatik edo bestelako arrazoiengatik leku publiko batera hurbildu ezin direnen horiei begira, platera grabatu eta ondoren jende aurrean aurkezteko aukera ere eskaintzen du Ingurumen Sailak.\nJardunaldietan parte hartu nahi duten auzotarrek errezetak aurkeztu eta jende aurrean zabaltzeko eta grabatzeko baimena eman beharko dute; izan ere, egindako plater guztiak bilduko dituen errezeta bilduma bat argitaratzeko asmoa dago.\nEskuorria (PDF 125KB)


Patagoniara Hazparnen barrena ibili ginen ostegunean – Egizu elkartea\nPatagoniara Hazparnen barrena ibili ginen ostegunean\nUKITX: Kepa Alatonaga gurean\nAzaroaren 30ean, 20 lagun inguru bildu ginen Patagoniara Hazparnen barrena liburuaz berba egiteko. Lotilandiaz aritu ginen eta Euskal Herria Patagonian birlandatzeko proiektuaz.\nFlorentzio Basalduaz, Daniel Lizarraldez eta Juana Canutez aritu ginen besteak beste.\nEskerrik asko, Kepa! Eta baita hurbildu zineten guztiei ere!\ngarazi2017-12-04T10:42:12+01:002017-12-04|egizu, uribe kostako irakurzaleen txokoa|0 Comments


IREKITA PORTUAK UBUNTUN - LINUX - 2019\nIkusi Ubuntun irekitako portuak\nEdozein programa beste batekin komunikatzen da Internet bidez edo sare lokalean. Portu bereziak honetarako erabiltzen dira, normalean TCP eta UDP protokoloak. Une honetan erabilgarri dauden erabilgarri dauden zein ataka aurki ditzakezu, hau da, irekita jotzen dira, sistema eragilearen erabilgarri dauden tresna laguntzarekin. Ikus dezagun prozedura hau Ubuntu banaketaren adibidea erabiliz.\nZeregin hori lortzeko, kontsola estandar bat eta utilitate gehigarriak erabiltzea proposatzen dugu sarearen jarraipena egiteko. Esperientziarik gabeko erabiltzaileek ere taldeek ulertu ahal izango dituzte, bakoitzak azalduko baitu. Azpian bi utilitate ezberdinak ezagutu nahi dizkizugu.\n1 metodoa: lsof\nLsof izeneko tresna batek sistema-konexio guztiak kontrolatzen ditu eta horietako bakoitzari buruzko informazio zehatza erakusten du. Argumentu zuzena esleitu behar duzu interesa duten datuak lortzeko.\nstart "Terminal" menu edo komando bidez Ktrl + Alt + T.\nSartu komandoasudo lsof -ieta ondoren sakatu Sartu.\nZehaztu root sarbidearen pasahitza. Kontuan izan karaktereak idazten direnean, baina ez kontsolan bistaratzen direla.\nAzken finean, konexio guztien zerrenda ikusiko duzu interes-parametro guztiekin.\nKonexioen zerrenda handiak direnean, emaitza iragazi dezakezu utilitatea behar duzun ataka erakusten duten lerroak soilik erakusteko. Hau sarrera bidez egiten dasudo lsof -i | grep 20814non 20814 - beharrezkoa den portuaren zenbakia.\nAgertu diren emaitzak aztertzea baino ez da geratzen.\n2. metodoa: Nmap\nNmap iturburu irekiko softwarea konexio aktiboentzako sareak eskaneatzeko funtzioa ere egin dezake, baina modu ezberdinean ezartzen da. Nmap-ek, gainera, interfaze grafiko bat duen bertsioa dauka, baina gaur egun ez zaigu baliagarria izango, ez baitigu guztiz gomendagarria erabiltzeko. Lanaren erabileran honela agertzen da:\nAbiarazi kontsola eta instalatu utilitatea idazteansudo apt-get install nmap.\nEz ahaztu pasahitza sartzeko sarbidea emateko.\nBerretsi fitxategi berriak sisteman gehitzea.\nOrain erabili komandoa beharrezko informazioa bistaratzeko.nmap localhost.\nIrakurri irekita dauden portuen datuak.\nAurreko argibideak barneko portuak lortzeko egokiak dira, baina kanpoko portuetan interesa baduzu, beste urrats batzuk hartu beharko zenituzke:\nEzagutu zure sareko IP helbidea Icanhazip lineako zerbitzuaren bidez. Horretarako, sartu kontsolanwget -O - -q icanhazip.cometa ondoren sakatu Sartu.\nGogoratu zure sareko helbidea.\nOndoren, eskaneatu eskaneatunmapeta zure IP.\nEmaitzak ez badituzu, portu guztiak itxita daude. Irekita badago, agertuko dira "Terminal".\nBi metodo hartu ditugu kontuan, bakoitzak bere algoritmoei buruzko informazioa bilatzen baitu. Egin behar duzun guztia aukerarik onena aukeratzea da eta, sarearen jarraipena egiterakoan, jakin zein portu dagoen irekita.


Irailaren 18 - Pasaia\n2. Foroa - Biteri Plaza\nPasaiako alkatetzak Udalaren Demokrazia Parte-hartzailearen Arloarekin batera, antxotarrei gogorarazi nahi die irailaren 18an, osteguna, ekainean hasitako Informazio eta Komunikazioaren Bigarren Foroa egingo dela Antxoko Biteri plazako urbanizazio proiektuari buruz. Foro irekia da, parte hartu nahi duen orok har dezake parte eta aurrekoan baino xehetasun gehiago emango da oraingoan proiektuari buruz, hitzarmenaren gainean, aldaketa proposamenaren inguruan eta parte-hartze eta erabakitzeko prozesuari buruz.\nEra berean gogora ekartzen dugu foro hau eratzearen ideia Alkatetzak hartutako konpromisotik datorrela, informazio, komunikazio eta partaidetza eta hala balegokio erabakitzeko prozesua aurrera eramateko konpromisotik, Arau Subsidiarioen garapenaren inguruan, Antxoko Biteri plazari dagokionez, eta horregatik hain zuzen erabaki genuen Eusko Jaurlaritzarekin sinatutako hitzarmenaren aldaketaren eztabaida udalbatzarrean atzeratzea .\nAlkatetzak hartutako konpromisoa gehiago zehazteko, kontua da pasaitarrei aukera ematea, kasu honetan antxotarrei, behar duten informazio guztia ematea gure herriarentzat garrantzizkoak diren proiektuak aztertu, eztabaidatu, proposamenak egin eta erabakiak hartzeko. Izan ere, herri honek badu gaitasuna zuzenean eragiten dioten gaiei buruz erabakiak hartzeko, eta gure oinarria hain zuzen etorkizuna batera eraikitzeko dugun konpromiso tinkoa da.\nHerritarren parte-hartze prozesu honek erakutsiko du zein ekintza eta estrategia diren beharrezko herritarrek udal kudeaketa bere egin dezaten, erabakiak hartuz.\nEkainaren 26an egin zen Komunikazio eta Informazioaren lehen foro jendetsuan eztabaidagaiari buruz informazioa eman zen eta metodologia azaldu zen, eta hurrengo Eztabaida Foroetan, irailaren 23an eta 25ean egingo direnetan, parte hartzeko zein aukera egongo diren azaldu zen. Alkatetza garatzen ari den partaidetza-prozesu honek Elhuyar-en aholkularitza du, eta enpresa horretako langileak izango dira eztabaidagune horiek sustatu eta azkenean ondorioak aterako dituztenak.\nIldo honetan, antxotarrei gogorarazten zaizue baliabide hauen bitartez eman dezakezuela izena foroetan parte hartzeko:\nHelbide elektronikoa: pasaialanduz@pasaia.net\nPostontzia: Antxoko Azokan.\nEztabaidagune hauetan sortzen diren iradokizunak, hausnarketak eta ekarpenak, azken buruan, ondorioak aztertu ondoren, herritarrei itzuliko zaizkie, azken erabakia hartu ahal izateko.\nAzkenik, adierazi behar dugu konpromisoak betetzeaz gain, sinestu ere egiten ditugula eta seguru gaudela hau beste urrats bat gehiago dela eztabaidaren kultura indartzeko, hots, elkarri entzunez elkar ulertu eta gauzak partekatzearen kultura sendotzeko. Herritarren interesen eta beharren alde elkar harturik, besoz beso.


EAJ-PNV - Gorospek larrialdiak eta gaixotasun infekziosoak osasun-espezialitate gisa aitortzeko eskatu dio Illari\nJosune Gorospe Euskal Taldeko Osasun gaietarako bozeramaileak larrialdiak eta gaixotasun infekziosoak osasun espezialitatetzat hartzeko eskatu dio Salvador Illa Ministroari. Sektorearen aldarrikapen historikoa da, eta, tamalez, "ez du inoiz BOEren atea zeharkatzen".\nEspainiako Gobernuari kontrola egiteko bilkuran, gaixotasun infekziosoak eta larrialdiak Estatuko BAME prestakuntzaren esparruan sartzeko proposamenean aurrera egiteko eta larrialdiak erizaintzako espezialitateen dekretuan sartzeko eskatu dio Gorospek. "Askotan planteatu diren proposamenak dira, Europan onartuta daudenak, baita Kanadan eta AEBn ere, eta ez du zentzurik Estatuan existitu gabe jarraitzeak", ziurtatu du.\nProposamena EAJ-PNVk osasun arloan duen ildo politikoan txertatu du Gorospek, hau da, gure eskumenen esparrua "irmo" defendatzea eta "Ministerioaren eskumenen esparruan proposamen eraikitzaileak egitea", sistema "hobetzen jarraitzeko".\nHain zuzen ere, Josune Gorospek "doikuntza" terminoa ekarri du gogora, Sanchezek berak gaur goizeko osoko bilkuran Gobernu barruan osasun sistema aztertzeko batzorde baten inguruan eta `beharrezko doikuntzak egiteari buruz´ hitz egiteko erabili duena. "Doitzea ez da inolaz ere birsortzea, baizik eta ondo funtzionatzen ari den sistema batean hobekuntzak proposatzea", ohartarazi du. Hori dela eta, eta "bikaintasuna lortu arteko hobekuntzak teknologian, azpiegituretan, ikerketan, txertoetan, baina batez ere giza baliabideetan inbertitzea" eskatzen duela kontuan hartuta, larrialdiak eta gaixotasun infekziosoak osasun-espezialitate gisa onartzeko eskatu dio Gorospek, "Belaunaldien arteko errelebo berri bat baldintza horietan eman behar delako".


Cameronek EBren lau eskakizun agerian utzi ditu Erresuma Batuak egon daitezen\nOstiralean (urriaren 9an) Checkers-en, Cameronek ohartarazi zion Merkeli "oraindik asko dagoela lan egiteko" akordio onargarria lortzeko Argazkia: EPA\nDavid Cameron eta bere kabinete aliatuek funtsezko eskakizunen lau puntuko plana osatu dute Britainia Handia Europar Batasunean mantentzeko.\nDiplomatak bidali dira 27 Europako herrialdeei laguntza emateko, Britainia Handia eta Bruselaren arteko akordio berria lortzeko, "kanpoan" erreferenduma egiteko.\nKanpaina berri bat astelehenean (12 urrian) hautesleak EBn egon daitezen konbentzitzen saiatuko da, Europatik atera nahi duten euroeszeptikoek aurreko astean operazio aurkaria hasi zutenean, eta Stuart Rose-k Britainia Handian mantentzeko kanpaina jarri zuen abian.\nMintzamena Igandea Telegraph, kabinete iturriek ziur daudela Britainia Handia EBn barrutik atxikitzeko modua aurkitu dezaketela. Euren plana honakoa da:\nBruselak "adierazpen esplizitua" egitera behartuta, Britainia Handia Europako superstatu baterantz urrunduko dela. Horrek Erresuma Batua EBren salbuespena eskatuko du EBko "batasun gero eta hurbilago" sortu zenetik.\n"Adierazpen esplizitua" euroa ez dela EBko moneta ofiziala, argi utziz Europa "moneta multi" batasuna dela. Ministroek deklarazio hau nahi dute libra esterlinaren egoera beti egongo den moneta legitimo gisa babesteko.\n"Txartel gorriaren" sistema berria Bruselatik Britainia Handira itzultzeko sistema berria. Horrek herrialdeetako parlamentu taldeei ahalbidetuko die nahigabeko zuzentarauak emateari uzteko eta EBko legeak indargabetzeko.\nEBrentzat egitura berria. 28 nazioen blokea berrantolatu behar da eurogunean ez dauden bederatzi herrialdeak 19 diren estatu kideek Londresko hiriarentzat babes bereziak izan ditzaten.\nDiplomatuek uste dute plan honek lor dezaketen akordiorik litekeena dela, hain zaila delako 27 EBko beste estatu kide batzuentzat onargarria den konponbidea negoziatzea, baita Europako Batzordea eta Europako Parlamentua ere. Kritikak, barne alderdiaren eskuinean dauden Kabinetetako ministroak ere, ez dira nekez betetzen plan honek, EBko gobernu itunek legez kanpoko aldaketak jasotzen ez dituelako. Baina gobernuaren zifrek esan dute 2017 amaitu aurretik itunaren aldaketak emateko denbora nahikoa ez dela.\nGoi ministro batek esan zuen: "EBko kideek ez digute eskertzen. Zoratzen gaudela uste dute, gehien beldur diren gauza Europari buruzko erreferenduma delako.\n"Baina larriak garela aitortu dute. Hori gertatzen ari da eta ez dago irtenbiderik. Elkarrekin borrokatu behar dugula konturatzen dira EBn Britainia Handian mantenduko badugu. "\nGai erlazionatuak:AngelaBrexitCameronChequersDavidezaugarrilau puntuko planafull-imageMerkelErresuma Batuko Brexit\nEuropa belauna-jerk osasun datuak erreakzioa aurrean babesteko behar, post-Luxenburgoko Auzitegiak epaia


Euskararen Nazioarteko Eguneko ekintza aurkeztu du Galtzaundik - Amasa-villabona - Aiurri.eus\nEuskararen Nazioarteko Eguneko ekintza aurkeztu du Galtzaundik\nOlatz Lasa 2019-11-19 18:47\nJendeak aurretik ezagutzen dituen hitzak, esanahi berria hartu dutenak edota hitz berriak proposatzean datza aurtengoan Euskaren Nazioarteko Eguneko ekintzak.\nErrebote plazan ospatu da Galtzaundi Euskara Taldeak Euskararen Nazioarteko Egunerako proposatu duen ekintzaren aurkezpena, 18:00etan. "Hitzolariak" izena eman dio ekimenari Galtzaundik; herritarrak eta hizkuntza erdigunean jarriz.\nDuela bi urte, Euskararen Nazioarteko Egunerako eskualdeko ekintza bateratua proposatu zuen Galtzaundik; eta Tolosaldeko 28 herrian artean "Tolosaldean euskarak 365 egun!!" zioen mosaikoa osatu zen. Iaz, Euskaraldiaren azken egunarekin bat eginez, ariketaren inguruan hausnartzeko baliatu zen euskararen eguna herriz herri.\nAmasa-Villabonako alkatea den Beatriz Unzuek azaldu duenez, "urteak dira Amasa-Villabonan euskararen eguna ospatzen dela eta aurtengoan Galtzaundi Euskara Taldeak egin duen ekimen bateratuaren proposamenarekin bat egiten dugu". Jarraian aurtengo legegintzaldian sustatu den parte-hartze prozesuaz mintzatu da, azpimarra eginez herritarron iritziak kontuan hartuz eraiki nahi dutela etorkizuneko Amasa-Villabona. Herrian euskararen normalizazioan lanean jarraitzeko lanean ari direla ere adierazi du Unzuek: "Mahai horren egitekoa izango da Amasa-Villabonan euskararen normalizaziorako dauden arazoak detektatu horiek konpontzeko planak diseinatu, ekintzak martxan jarri eta emaitzen jarraipena egitea. Herriko eragileen laguntza ezinbestekoa iruditzen zaigu herriko hizkuntza politika aurrera eramateko. Euskara mahaiak dagoeneko bi bilera egin ditu, horietako bat euskararen eguna bera prestatzeko, eta ildo horretatik jarraitzea izango da udal taldearen helburua".\nHerritarrak eta hizkuntza erdigunean jartzea da aurtengoan Euskararen Nazioarteko Egunaren helburua; "horretarako euskararekin ondo pasatzea, eta hizkuntzak ematen dituen aukerekin eta zirrikituekin jolas egiteko ariketa proposatu nahi dugu", esan du Galtzaundi Euskara Taldeko kide den Imanol Artolak.\nHitzolariaren lana jendeak aurretik ezagutzen dituen hitzak, esanahi berria hartu dutenak edota hitz berriak proposatzea dela dio, eta hiru adibide eman ditu: "Gure herrian edo sektore jakin batzuetan erabiltzen diren hitzak beste guztiei zabaltzea; lehendik ere bazeuden hitzak baina orain esanahi berria emanez berrerabiltzea edota hitzen esanahiarekin eta sonoritatearekin jolastuz hitz berriak sortzea.\nPlaza digitala eta herriko plazak\n"Hitzolariak" ekimena aurrera eramateko bi plaza irudikatuko dira. Batetik, plaza digitala. Euskararen eguna baino lehen eskualdeko ariketarako #Hitzolariak traola zabalduko dute Galtzaunditik; ariketaren jolasa eskualde mailan zabaltzeko. Bigarrenik, herriko plazak. Ideia euskararen egunean herriko plaza edo gune esanguratsuan herritarrak biltzea dela azaldu du Uxoa Elustondo Galtzaundiko kideak. "Herriko gune ikusgarri bat hariz josiko dugu eta ordu jakin batean eta herritarrak bilduko dira hitzolariena egiteko".\nTolosaldeko Hitzolarien hiztegi digitala\nAriketaren bitartez Tolosaldeko Hitzolarien hiztegi digitala sortuko da. Herritarrak plazan biltzean ahalik eta hitz gehien jasoko dira, orrialdeetan hitzak idatziz. "Gure eskualdeko hitz propioak bildu nahi ditugu; eta ez hori bakarrik, euskara hizkuntza bizia dela ikustaraziko dugu; moldagarria eta dibertigarria ere badela argi utziko dugu", azpimarratu du Elustondok.


Data: maiatzak 23, 2019\nTitular hutsen gainetik, Baztango EH Bilduk edukiz bete nahi izan du hauteskunde kanpaina “Ipar Euskal Herritik ikasten” izeneko solasaldia antolatuz. EH Bai koalizioko kidea den Peio Etxeberri-Aintxart Iparraldeko garapen sozio-ekonomikoari buruz aritu zen, lana, etxebizitza, lurra/laborantza, ingurugiroa eta hizkuntza/kulturaren arloen inguruko esperientziak eta hausnarketak eginez.\nZinez solasaldi interesgarria suertatu zen, Baztango etorkizuna irudikatzeko baliagarria zalantzarik gabe, izan ere, Peiok aski ongi azaldu zuen gisan, esperientzia positiboetatik nahiz negatiboetatik ikasi daiteke. Beraz, ez ditzagun Iparraldean egin diren hanka sartze eta akatsak errepikatu eta eraiki dezagun Baztan orekatu bat borroka sozialen bidez eta arlo estrategikoen gaineko hausnarketa zintzo eta zentzudunak eginez.\nEHBai EHBildu Ekonomia hauteskundeak Laborantza lana Tokiko garapena turismoa


Esku (bideak) - - Goiena.eus\nOier Peñagarikano 2014-03-24 12:00\nAldarri dira eskuak. Haur garenean gure amaren magalari eustean; kolore gorriko espraiez hormak iraultzean.\nAldarri dira, maitalearen gorputza xamurtasunez ferekatzean; poliziaren aurrean ukabil altxatua estutzean; lanean olioz zikintzean; ezinezko hormetan gora eskalatzean; sukaldeko labanaz barazkiak txikitzean; lagunak besarkatzean; aitzurrarekin landak jorratzean.\nGure eskuak bizitzaren aldarri dira, gaztetasunaren xamurtasunean; lanak utzitako orbainetan; denboraren ximurretan; amonaren besarkadetan; haurren atzamar ikusezinetan.\nGure eskuak izan dugun bizitzaren erakusleiho dira. Bidean izan ditugun ametsen galeretan eta garaipenen orbainetan. Gure eskuekin lantzen ditugu gure bizitzaren fronteak, eskuekin asetzen ditugu lagunen beharrak eta lantzen ditugu elikatzen gaituzten arbasoen lurretako baratzeak. Eskuekin egiten dugu aurrera, esperoan ditugun ametsen etorbidean.\nNire eskuek ere herri honen ametsen aldeko bidea egingo dute ekainaren 8an Durango eta Iruñea artean osatuko dugun giza katean, eta harro egongo naiz ilobak besarkatzean, herri honen alde, nire eskuek ere aldarri egin zutela oroitzean.


Otsailaren 13ra bitarte zabalik da NUPen erakusketa Iruñean — Gaztezulo\nOtsailaren 13ra bitarte zabalik da NUPen erakusketa Iruñean\nOtsailaren 13ra bitarte zabalik da NUPen erakusketa Iruñean https://www.gaztezulo.eus/albisteak/otsailaren-13ra-bitarte-zabalik-da-nupen-erakusketa-irunean https://www.gaztezulo.eus/albisteak/otsailaren-13ra-bitarte-zabalik-da-nupen-erakusketa-irunean/@@download/image/201211305118pintura_eta_unibertsitatea.jpg\n23 margolanez eta bi eskulturaz osaturiko bilduma ikusgai jarri dute Nafarroako Museoan, Iruñean, 'Pintura eta Unibertsitatea' izenburupean, eta bertan izango da 2013ko otsaila bitarte. Nafarroako Unibertsitate Publikoaren 25. urteurrenaren harira egindako erakusketa da, eta Rafael Albertiren 'Usoa' margolana izan du oinarri. Sarrera doakoa da.\nJose Ignaciio Agorreta, Juan Jose Aquerreta, Elena Goñi, Angel Arbe, Luis GArrido, Fernando Iriarte, Carlos Lopez, Pedro Manterola eta beste hainbat artistaren lanak, 25 orotara, bat urte bakoitzeko, bildu dituzten Nafarroako Unibertsitate Publikoaren 25. urteurrena dela-eta egindako erakusketan. Antonio Eslava eta Jorge Oteiza artisten eskulturek ere toki berezia dute.\nMargolanak, marrazkiak eta collageak Camino Paredes erakusketako komisarioak, guztiak unibertsitatearen arte garaikideko zentroaren bildumako parte direnak. Lanbide piktorikoarekiko grina erakusten dute guztiek. Rafael Albertiren Usoa lana da bildumaren oinarri nagusia.\nIragan azaroaren 27an zabaldu zuten Pintura eta Unibertsitatea Iruñean kokaturik dagoen Nafarroako Museoan. Aldez aurretik, Lizarran eta Tuteran jarri dute. Sarrera erabat doakoa da, eta artelanak bertan izango dira ikusgai otsailaren 13ra bitarte.\nErakusketaren helburua unibertsitatearen ondare kulturala hainbat museotara eraman eta herritarrengana irisaraztea da. Izan ere, NUPek, hastapenetatik, artearekiko konpromiso berezia erakutsi du, eta artelan bilduma propioa osatzen joan da bi hamarkada eta erdiko ibilbide luzean.


Askatasunaren alde kantan | Mundua | Berria\nAskatasunaren alde kantan\n'Concert per la Llibertat' egin zuten larunbat iluntzean Bartzelonan. Dozenaka kantari izan ziren oholtzan, Fermin Muguruza tartean. BERRIAren 10. urteurreneko kamisetarekin taularatu zen Irungo artista.\nMuguruza eta Llach.\n2013ko uztailak 1 13:22\n90.000 pertsona batu ziren Batzelonako Camp Nou estadioan larunbat iluntzean independentziaren alde, 'Concert per la Llibertat' edo Askatasunaren Kontzertua deiturikoan.\nErakustaldi independentista izan zen, zelaia eta armailak mukuru bete baitziren herritarrez eta Kataluniako banderez. Dozenaka kantari igo ziren oholtzara, eta tartean izan zen Fermin Muguruza ere. BERRIAren 10. urteurreneko kamiseta soinean zuela kantatu zuen Irungoak kontzertu historikoan.\nBost ordu iraun zuen jaialdiak. Independentziaren alde oihukatu zuten kontzertura joandakoek hainbatetan, eta 'Kataluniak askatasuna' ingelesez zihoen mosaikoa osatu zuten une batean.


Emakumeen ofizio zaharra, lihoa berreskuratuz - Larraul - Tolosaldeko ataria\nEmakumeen ofizio zaharra, lihoa berreskuratuz\nTolosaldeko Ataria 2016-10-13 11:09\nLarraulgo Dina 7 elkarteak aurten lihoaren inguruko lanketa egingo du eta abiapuntu gisa, erein duten uzta beratzen jarri dute topatu duten linu-putzuan\nLarraulgo Ekomuseoa kudeatzen du 2009tik Dina 7 kultur elkarteak. Urteak daramatza ofizio zaharren bidea gai hartuta lanketa egiten. Egurra lehendabizi eta harria (karobia) gero, aurten emakumezkoen ofizio zahar bati heldu dio kultur elkarteak. Katillutxulo mendian, linu-putzua aurkitu ondoren abiatu dute proiektua.\n«Linuaren atsekabeak, amaigabeak» dio esaera zaharrak. Lihoa edo linua izeneko landaretik haria atera eta ehuna egiteak hamaika lan ematen zituen. Prozesu osoa egin nahi dute orain Larraulen, garai bateko ofizioa berreskuratuz. Pili Otaegi Dina 7 kultur elkarteko kideak herrian lihoa landu zela frogatzen duten lekukotzen berri eman du: «Linu-putzu honen berri bazuen Koldo Jauregiren aita zenak eta Antselmo Larrarte herritarrak ere bazuen aditzera. Goiko linu-putzu honetaz gain, badakigu Elizegi-enekoek bazutela Urbeltz izeneko iturriaren aldamenean beren linu-putzu propioa».\nLihoaren hariekin egiten ziren garai batean jantzi asko, horien artean, maindireak, gorpuak estaltzeko oihalak, hil-zapiak, burukoak, barruko arropa, zapiak edota ohe-estalkiak. «Larraulen Elizegi baserriko Bittori Garmendia Arsuagak, 1850. urte inguruan egin zituen maindireak gaur arte mantendu dira. Bere alaba Maria Txapartegi Garmendiari pasa eta gaur egun, Tolosan bizi den Ignacio Elizaran Txapartegik dauzka», dio Otaegik.\nLihoa zurtoin mehe eta tenteko landarea da eta lore urdinak ditu. Landare bakoitzak 30-35 zuntz ditu eta artilearekin eta kotoiarekin batera ehungintzarako asko ustiatu izan da. «Lihoa lantzeko mekanizatze zailtasunak medio, kotoiaren merkatua gailendu zen XIX. mendean eta gero, XX. mende hasieran zuntz sintetikoek aurrea hatu zioten, desagertzeraino».\nBere garaian , baserri guztietan urtero ereiten zen lihoa, «garia eta artoa bezalaxe». Dina 7ko kideak antzinako erara, lursailak prestatu eta hazia erein dute. Martxoan landatu eta uztailean jaso zuten uzta. Bildutakoa aletu eta atzo eraman zuten, Katillutxulon egokitu eta berritu duten linu-putzura.\n«Garai batean erreka bazterrak erabiltzen ziren lan honetarako, baina ura kutsatzen zela ikusita, inguruan putzuak eraikitzera pasa ziren. Garai hartakoak ditugu linu-putzuak», dio Otaegik. Zuntzak eta azala eransteko balio duen pektosa izeneko goma moduko substantzia kutsakorra desegin arte uzten dute lihoa beratzen. «Gutxienez bederatziurrena baina 15-20 egun ere aipatzen dituzte. Gu gainean egongo gara datozen egunotan». Zabal-zabal eginda, hondoan zarba batzuk eta gainean harri eta zuhaitz adarrak jarrita prestatu zuten atzo lihoa.\nBehin linu-putzutik aterata lehortzen jarri eta haria iruteko prozesuarekin jarraituko dute azaroa bukaeran Larraulen ospatuko duten kultur astean. Erakustaldian lagun izango dituzte Oiartzungo Estanis Urdanpilleta eta Bixen Lartzabal.\nEMAKUMEEN ESKUKO LANA\nXVI. mendean burdingintza eta balearen industriarekin batera, lihoak garrantzia handia hartu zuen. Otaegiren ustez, «hain esanguratsua izan arren, emakumeen esku zegoenez ia ez da horren berri jaso».\nNeska gazteei, 11 urte betetzen zituztenean, etxekoek soro mutur bat ematen zieten, lihoa erein eta ezkontzarako zuritasuna prestatzen has zitezen. «Baina euskal emakumearentzat ez zen soilik diru iturri bat, alargun geratuz gero bizibide bat ere bazen, ezkongabea izanda ere berdin. Aske eta bere buruaren jabe izateko bidea ireki zuen lihoak, autoestimurako ateak zabaldu zizkien emakume haiei».\nLinuari buruzko hainbat testigantza eta ipuin jaso dira. «Antzina lan horietako asko iluntzetan egiten ziren, sutondoan, kantuak eta kondairak elkarri kontatzen zizkieten eta horrela arintzen zuten hain luzea izaten zen lana».


Euskeria Korua – Coral de Bilbao\nBilboko Koral Elkarteko gazteen taldea 1985ean sortu zen. Lehenengo zuzendaria Luis Vázquez izan zen, hamarraldi batez, eta, ondoren, Iñaki Moreno, 2007ra arte. Orduan, Urko Sangronizek hartu zuen lekukoa.\nEuskeria Koruak beti eutsi dio Haurren Korutik Bilboko Koral Elkarteko Koru Mistorako jauzia egiteko zubi izaerari. Bere errepertorioan, denetik dago, Pizkundeko musikatik hasi eta egungora bitartekoa, eta hainbatetan abestu du Alemanian eta Frantzian, baita Madrilen, Kordoban, Sevillan, Murtzian, Cartagenan, Lorcan, Burgosen, Getafen, Albaceten eta Bartzelonan ere, besteak beste. Halere, sorterriarekin ere harremanetan jarraitu du, eta bertan eskainitako emanaldien artean hauexek nabarmentzen dira: Gutun Zuria, Bilboko Letren Nazioarteko Jaialdia; Izar & Star Pop Musikaren Zikloa; Eskolan kantari gizarte- eta hezkuntza-proiektuaren baitako kontzertuak, Arriaga Antzokian; eta Eric Whitacre konpositorearekin egindako kolaborazioa, hura Bilbon egon zenean.\nEra berean, 125 Urte Kantuan – Cantando durante 125 años izeneko CDaren grabaketan parte hartu zuen, zeina Bilboko Koral Elkartearen 125. Urteurrena ospatzeko argitaratu zen, eta pop musikari eskainitako CD bat ere kaleratu du, Bilbao BBK Live jaialdian grabatua, non kontzertuetan rock kantak abestu zituen, baina koru-moldaketekin, Euskeria goes pop izenburupean. Berriki, Fernando Velázquezen lan bat estreinatu du, genero-berdintasunaren aldeko No es no – Ez beti da ez! ekimena saritzeko Sabino Arana sarien banaketa-ekitaldirako Fernando Bernuések sorturiko antzezlanerako.\nHorrez gain, joan den apirilean, lehenengo saria irabazi zuen Ejea de los Caballeroseko Koru Lehiaketan, eta 2019ko Kantu Koraleko Sari Nazional Handirako izendatua izan da. Halaber, kontzertu-bira bat egin du Eskozian zehar: Edinburgoko Jaialdiaren egoitzan (The Hub), Saint Giles Katedralean eta Queen’s Hallen abestu du. Zalantzarik gabe, gertakari hori mugarria izan da koruaren historian. Era berean, une honetan, Mende Berria Kantuz zikloaren produkzioan ari da buru-belarri, Euskaltzaindiaren mendeurrenaren ospakizunen baitan.


Burtsek behera egiten hasi dute astea – Ekonomiaren KZ\nBurtsek behera egiten hasi dute astea\n2021-06-07 Andoni Beitia\nAsiako burtsek beheranzko joerarekin estreinatu dute astea; izan ere, ostiralean ezagutu ziren AEBetako datuen ondorioz izandako lasaitasunak zuhurtziari bide eman dio, berriro ere, datozen egunetan ezagutuko diren inflazio zifren ondorioz, Taiwango koronabirus agerraldi batek txip-fabrikatzaileei eragin zien bitartean.\nInbertsiogileek zuhurtziaz jokatu zuten enpresa teknologiko nagusien akzioek G7k enpresentzako gutxieneko % 15eko zerga-tasari buruz egindako akordioaren aurrean izandako erreakzioaren inguruan, nahiz eta G20 osoa onartzea lan zaila izan zitekeen.\nOraingoz, erreakzioa moderatua izan da, Nasdaq-en eta S & P 500-en etorkizunekin.\n% 0,1 jaitsiz. Eurostoxx 50aren eta FTSEren etorkizunak % 0,1 jaitsi dira. Ibexek, bere aldetik, % 0,11ko jaitsiera izango du eta 9.088 puntuetatik abiatuko da ostiralean 9.100 puntuak galdu eta zazpi asteko irabazien bolada eten ostean.\nHalaber, interesgarria izango da Joe Biden presidente estatubatuarraren 1,7 bilioi dolarreko azpiegituraren inguruko eztabaida, Etxe Zuria errepublikanoen eskaintza amaitzen ari baita.\nTaiwanen akzioek % 0,6 galdu zuten, COVID-19 kasuen gorakadak Taiwan iparraldeko hiru enpresa teknologikori eragin baitzien, besteak beste King Yuan Electronics txip-ekoizleari.\nTxinako balioek % 0,5 egin zuten behera, 10 urtetan erritmo azkarrenean hazi ziren inportazio txinatarren datua ezagutu ondoren. AEBko langabezia-tasak ( % 5,8) erakutsi zuen oraindik bide luzea dagoela egiteko Erreserba Federalak enplegu osoa lortzeko duen helburua lortzeko.\nOrain, AEBetako kontsumorako prezioen txostenean jarriko dute arreta, izan ere, beste zifra handi bat izateko arriskua dago, baina Fedek igoera iragankorra dela uste du.\nEuropako Banku Zentralak ostegunean egingo du diru politikari buruzko bilera, eta denbora batez suspertzeko neurriei eustea espero dute.\nEuroak 1,2167 dolarretan jarraitzen du, ostiralean gutxienez hiru astetik 1,2102 dolarretan errebotatu ostean. Dolarraren atzerakadak urrea 1.885 dolarretan mantentzen laguntzen du, ostiraleko gutxieneko 1.855 dolarretik.\nPetrolioaren prezioek mozkin-hartze batekin topo egin zuten Brent upeleko 72 dolarrak gainditu ostean 2019tik lehen aldiz joan den astean; izan ere, OPEP+aren eskaintzaren diziplinak eta eskariaren susperraldiak Covid-19 txertoaren mundu mailako hedapen desorekatuaren inguruko kezkei aurre egin zieten.\nBrent upelak 31 zentimo egin du behera, eta AEBetako petrolio gordinak, berriz, 24 zentimo.\n← Iraupen luzeko langabezia % 70 igo da Nafarroan\nUrduritasuna IMQan, hilaren 30eko batzarraren aurrean →\nAmundi sakon sartu da ETFen merkatuan Lyxorren erosketarekin\nAcciona Energia uztailaren 1ean estreinatuko da parketetan\n2021-06-28 Andoni Beitia\nCellnex, IAG, REE eta Solaria, Ibexeko beheranzko apustua


Eta gutxieneko demokratiko haiek...? - GARA\nEta gutxieneko demokratiko haiek...?\nAlkateak esan du eta pregoilariak errepikatu. Jaiak ez dira politizatu behar. Hagatik. Berandu dute, baina, Euskal Herrian, curriculumetik kanpo bada ere, jaiak eta urteko egun guztiak sobera politizatuta daude-eta aspaldi luzetik. Errebindikazioa eta protesta ezinbestez tradizioa dira, eta jaiaren parte. Nahi duenak haiekin bat egingo du, zezensuzkoan bezala, eta nahi ez duenak ez. Azkenaldion, zoritxarrez, agerpen horietara gonbidatuta ez dauden bakanek bereganatu dute protagonismoa. Eskubideen ukazioa salatzea ez ezik, ezadostasuna adieraztea ere zigorgarria da. Baina oinarrizko eskubideei erasotzea zuritzeko ez dute formula zaharkituetara jo behar, hala nola erlijiora edo betiereko balioetara. Aski dute terrorismoaren aurkako borroka delakoa. Biktimen defentsa argudio, edozein kritikari gailentzen zaio.\n«Terrorismoaren biktimen iraingarri» omen den guztia ezabatu egin behar dela diote. Ziur naiz biktima horietako askok presoen senideek eta lagunek hilero beren lanaren truke soldata bat jasotzeari ere iraingarria irizten diotela. Nolanahi ere, biktima horiek ez dute buruhauste handirik izaten. PPk, biktima horien beharrak, minak eta nahiak kudeatzen dituenak, eta PSOEk erabaki dute, elkarren arteko lehia errepresibo bizian, presoak oroitzea, maitatzea, haien eskubideak aldarrikatzea biktimen iraingarri dela. Kartzela zigorra bete ondoren edo gaixotasun larriak dituztela askatzea xedatzen duten legeak ere iraingarriak dira nonbait eta, horrenbestez, Estatuko agintari demokraziaz hordituek ez dituzte betetzen. Dinamika horrek urte bakan batzuetan XXI. mendetik indarrean zegoen kartzela zigorraren kontzepzio humanistatik Erdi Aroko filosofia mendekarira eraman ditu.\nTerrorismoaren kontrako borrokak» erraz asko justifikatzen du hori eta beste edozer; esate baterako, Hego Euskal Herri osoan bandera espainola ezartzea. Baina hori ez omen da identitate-kontua. Lakuako Gobernuan egun den alderdiak behin eta berriz aldarrikatu izan du identitate-kontuak ez direla herritarren kezka eta, beraz, ez dutela zertan gobernu baten lehentasuna izan. Hartara, espainiar bandera Hego Euskal Herriko eraikin ofizialetan agertzea euskal herritarren kezka nagusietakoa da, edozein amaren seme-alabak dakien bezala. Autodeterminazio eskubidea ez da inondik inora herritarren kezka, identitate-kontua baizik; hura gauzatzea galarazteko mekanismoak ezartzea, berriz, herritarren kezka da, dirudienez. Gasteizko Legebiltzarrak onartu zuen Estatutu proiektua edo Ibarretxe plana delakoa onean zein txarrean atzera botatzea bezala, normaltasun demokratiko osoan.\nEta horretarako ere ez dute argudiorik falta, ez horixe. Kasu horretan, terrorismoaren aurkako borrokari barik, aspaldiko amarruari heldu beharrean dira, «abertzaletasun demokratikoak» prestatzen lagundu zuen amarruari, hain zuzen: «Adostasunik handiena Gernikako Estatutuak bildu zuen». Herri honetako aukera nagusietako bat baztertzen duen adostasunaz ari dira, zenbaitek ezer ez baino hobe delako sindromeak jota onartu zutena. Independentzia ez omen da zilegi, adostasun maila hura gainditzen ez badu behinik behin. Eta ez al da susmagarria adostasun horretan erosoen daudenak herritarrek erabakitzeko eskubidea ukatzen dutenak izatea? (egia esateko, EAJ ere ez dago ezeroso, diskurtsoari dagokionez izan ezik, adostasun horrek alderdi horren ustezko oinarri ideologikoa ukatzen baitu). Eman lezake Estatutuak erdibidean bildu zituela denak, subiranotasunaren eta mendekotasunaren arteko erdibiderik ez dagoela kontuan izan gabe edo, hobeto esateko, nahita ahaztuta, bi proiektu nagusion arteko lehia demokratikoan bi-biek zilegi eta inongo inposiziorik gabe gauzatzeko modukoak izan beharko luketela ezkutatuta. Orain artean bat bakarra gauzatu da, ordea: mendekotasunari eutsi nahi diona, eta ez gehiengo soziopolitikoen arabera, hain justu, ez modurik arrazoizko, sinple eta errazenean -demokratikoan alegia-, baizik eta inposizioz. Estatutuak bildu zuen adostasun hori burujabetzaren aldeko proiektua gauzatzea galarazten duen inposizioaren ondorio baita. Estatutu hori beste aukera bat edo batzuen aurrean jarri izan balute, aukera guztiek duten benetako sostengua ikusteko, adostasun hura ez zatekeen adostasun izango (eta zer esan Foru Hobekuntzaz, Nafarroa Garaiko herritarrek hari oniritzia emateko aukera ere ez baitzuten izan!). Nolanahi ere, EAJk hura izan zuen biderik erosoena -pragmatikoena, euren hitzetan-. EEk, -Euskal Iraultzarako Alderdiaren inguruan eratutako alderdiak-, berriz, endakatze politikorik lotsagarrienaren hasiera.\nBaina horrelako txikikeriek ez digute zorigaitz eta arazo guztien iturria ahantzarazi behar: terrorismoa; hau da, ETA. Barne ministro espainiarrari kasu egitera, ez da negoziazio bidezko konponketarik izango: Lasciate ogni speranza. Infernuko atean idatzitako hitz horiek, ordea, Rubalcabari baino lehen aspaldiko Felipe Gonzalezi entzunda geunden, estoldako lagun Casinello jeneralak proposatutako konponbidearen bariazio modura. Eta gauza bertsua entzunda geunden Gonzalez eta Rubalcabaren alderdiaren inguruko hainbat intelektuali ere, «abertzaletasun periferikoei» aurre egiteko Alemaniatik abertzaletasun konstituzionala delako kontzeptua inportatu zuten horiei, hain zuzen (PSOEk ez ezik, PPk ere, plazer handiz, bere egin zuen sasi guztien azpitik eta laino guztien gainetik demokrazia eta espainiartasuna elkarren sinonimo bihurtuko zituen asmakizun miragarri hura). Intelektual horien arabera, demokrazia batek, demokrazia bada, ezin negoziatu du terroristekin. Hala ere, diktadurak ezarritako baldintzen gainean eraikitako demokrazia frankistekin negoziatu izana eskuak goritu arte txalotu zuten.\nNegoziazio batean bi aldeek amore eman behar dute, eta bistan dira frankismoaren «amore emate» ugariak. Hego Euskal Herriari dagokionez, ikurrina legeztatzea frankismoaren «amore ematea» izan zen... bandera horrek ordezkatzen duena espainiar legeetan kartzelatzearen truke. Amnistia Legea, berriz, frankismoaren krimenak zigorgabe geldituko zirela ziurtatzeko bermea izan zen. Zigorgabetasunaren seme-alabek eta haien oinordekoek -estatu terrorismoaren erantzule «aurrerakoiak» barne-, biktimen mina aldarri, zigorgabetasunaren amaiera bilatzen omen dute gaur egun, lotsaizunaren mukurua gaindituta.\nEta gutxieneko demokratiko negoziaezinak? Inork ba al du haien berri? Antza denez, horiek ez dira gizartearen kezka, hedabideen kezka ez badira behintzat. Francok Juan Carlos de Borbon erregegai izendatu zuenean eta sei urte geroago Estatu buru izendatu zutenean, baldintza demokratiko horiek diktadurarekiko haustura eta, besteak beste, herrien autodeterminazio eskubidea ziren. Gaurko alderdi politiko ezagunenen artetik PPk -lehenik AP, zuzen-zuzenean aparatu frankistak sortua- baino ez zituen gutxieneko baldintza demokratiko horiek errefusatzen. Baina gehienek beren atxikimendua eman zioten trantsizio «eredugarriari». Eta egun batetik bestera frankismoa sostengatzen zuen aparatu ideologikoa, Eliza barne, Armada eta Polizia, hala nola erregimen harekin harreman ezin hobeak zituzten enpresaburu eta banku-jabeak, inor baino demokratago bihurtu ziren. Demokraziak, ondo dakigunez, ez du baztertzailea izan behar, horregatik beharbada demokrazia espainiarrak frankismoaren funtsa bildu zuen bere baitara. Kapitalari dagokionez, bistan da berdin-berdin moldatzen dela demokrazian zein diktaduran, bere mendeko hedabide berberei eutsita. Ez da kasualitatea Estatuko alderdi nagusiak, botere politikoa banatzen dutenak, frankismoaren aurka sendoenik borrokatu zutenak edo haien oinordekoak barik, urrezko exilioan zain iraun zutenak izatea: PSOE, EAJ, CiU... eta frankista petoak, hala nola PP.\nEz dugu lerrootara datu ezezagunik ekarri; alabaina, subjektibitateak subjektibitate, badira «terrorismoaren aurkako borrokak» eta «biktimenganako arretak» bazter uzten dituzten hainbat gogoeta gai. Barregarria eta batez ere lotsagarria gertatzen da indar politiko ia guztiek ezker abertzaleari hausnarketarako dei etengabea egitea. Izan ere, beharrezkoa, ezinbestekoa da gaur egungo baldintza demokratikoen gaineko hausnarketa, baina guztiena eta kontu guztien gainekoa. Eta niri neuri begitantzen zaidanez, ezker abertzaleak, hain zuzen, beste inork baino askoz aurreratuagoa du hausnarketa hori, gutxieneko baldintza demokratikoak espainiar erregeak ordezkatzen dituenak direla uste izan ezik.